pli: Punappunaṁ sivathikaṁ haranti;


nikaya: sn

layer: root

title_pli: Saṁyutta Nikāya 7.12 2. Upāsakavagga

pli: Maggañca laddhā apunabbhavāya,


pli: Na punappunaṁ jāyati bhūripañño”ti.


pli: Evaṁ vutte, udayo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.13 2. Upāsakavagga

pli: Saṁyutta Nikāya 7.13


pli: 2. Upāsakavagga


pli: Devahitasutta


pli: Sāvatthinidānaṁ.


pli: Tena kho pana samayena bhagavā vātehābādhiko hoti;


pli: āyasmā ca upavāṇo bhagavato upaṭṭhāko hoti.


pli: Atha kho bhagavā āyasmantaṁ upavāṇaṁ āmantesi:


pli: “iṅgha me tvaṁ, upavāṇa, uṇhodakaṁ jānāhī”ti.


pli: “Evaṁ, bhante”ti kho āyasmā upavāṇo bhagavato paṭissutvā nivāsetvā pattacīvaramādāya yena devahitassa brāhmaṇassa nivesanaṁ tenupasaṅkami; upasaṅkamitvā tuṇhībhūto ekamantaṁ aṭṭhāsi.


pli: Addasā kho devahito brāhmaṇo āyasmantaṁ upavāṇaṁ tuṇhībhūtaṁ ekamantaṁ ṭhitaṁ.


pli: Disvāna āyasmantaṁ upavāṇaṁ gāthāya ajjhabhāsi:


pli: “Tuṇhībhūto bhavaṁ tiṭṭhaṁ,


pli: muṇḍo saṅghāṭipāruto;


pli: Kiṁ patthayāno kiṁ esaṁ,


pli: kiṁ nu yācitumāgato”ti.


pli: “Arahaṁ sugato loke,


pli: vātehābādhiko muni;


pli: Sace uṇhodakaṁ atthi,


pli: munino dehi brāhmaṇa.


pli: Pūjito pūjaneyyānaṁ,


pli: sakkareyyāna sakkato;


pli: Apacito apaceyyānaṁ,


pli: tassa icchāmi hātave”ti.


pli: Atha kho devahito brāhmaṇo uṇhodakassa kājaṁ purisena gāhāpetvā phāṇitassa ca puṭaṁ āyasmato upavāṇassa pādāsi.


pli: Atha kho āyasmā upavāṇo yena bhagavā tenupasaṅkami; upasaṅkamitvā bhagavantaṁ uṇhodakena nhāpetvā uṇhodakena phāṇitaṁ āloletvā bhagavato pādāsi.


pli: Atha kho bhagavato ābādho paṭippassambhi.


pli: Atha kho devahito brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho devahito brāhmaṇo bhagavantaṁ gāthāya ajjhabhāsi:


pli: “Kattha dajjā deyyadhammaṁ,


pli: kattha dinnaṁ mahapphalaṁ;


pli: Kathañhi yajamānassa,


pli: kathaṁ ijjhati dakkhiṇā”ti.


pli: “Pubbenivāsaṁ yo vedī,


pli: saggāpāyañca passati;


pli: Atho jātikkhayaṁ patto,


pli: abhiññāvosito muni.


pli: Ettha dajjā deyyadhammaṁ,


pli: ettha dinnaṁ mahapphalaṁ;


pli: Evañhi yajamānassa,


pli: evaṁ ijjhati dakkhiṇā”ti.


pli: Evaṁ vutte, devahito brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.14 2. Upāsakavagga

pli: Saṁyutta Nikāya 7.14


pli: 2. Upāsakavagga


pli: Mahāsālasutta


pli: Sāvatthinidānaṁ.


pli: Atha kho aññataro brāhmaṇamahāsālo lūkho lūkhapāvuraṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinnaṁ kho taṁ brāhmaṇamahāsālaṁ bhagavā etadavoca:


pli: “kiṁ nu tvaṁ, brāhmaṇa, lūkho lūkhapāvuraṇo”ti?


pli: “Idha me, bho gotama, cattāro puttā.


pli: Te maṁ dārehi sampuccha gharā nikkhāmentī”ti.


pli: “Tena hi tvaṁ, brāhmaṇa, imā gāthāyo pariyāpuṇitvā sabhāyaṁ mahājanakāye sannipatite puttesu ca sannisinnesu bhāsassu:


pli: ‘Yehi jātehi nandissaṁ,


pli: yesañca bhavamicchisaṁ;


pli: Te maṁ dārehi sampuccha,


pli: sāva vārenti sūkaraṁ.


pli: Asantā kira maṁ jammā,


pli: tāta tātāti bhāsare;


pli: Rakkhasā puttarūpena,


pli: te jahanti vayogataṁ.


pli: Assova jiṇṇo nibbhogo,


pli: khādanā apanīyati;


pli: Bālakānaṁ pitā thero,


pli: parāgāresu bhikkhati.


pli: Daṇḍova kira me seyyo,


pli: yañce puttā anassavā;


pli: Caṇḍampi goṇaṁ vāreti,


pli: atho caṇḍampi kukkuraṁ.


pli: Andhakāre pure hoti,


pli: gambhīre gādhamedhati;


pli: Daṇḍassa ānubhāvena,


pli: khalitvā patitiṭṭhatī’”ti.


pli: Atha kho so brāhmaṇamahāsālo bhagavato santike imā gāthāyo pariyāpuṇitvā sabhāyaṁ mahājanakāye sannipatite puttesu ca sannisinnesu abhāsi:


pli: “Yehi jātehi nandissaṁ,


pli: yesañca bhavamicchisaṁ;


pli: Te maṁ dārehi sampuccha,


pli: sāva vārenti sūkaraṁ.


pli: Asantā kira maṁ jammā,


pli: tāta tātāti bhāsare;


pli: Rakkhasā puttarūpena,


pli: te jahanti vayogataṁ.


pli: Assova jiṇṇo nibbhogo,


pli: khādanā apanīyati;


pli: Bālakānaṁ pitā thero,


pli: parāgāresu bhikkhati.


pli: Daṇḍova kira me seyyo,


pli: yañce puttā anassavā;


pli: Caṇḍampi goṇaṁ vāreti,


pli: atho caṇḍampi kukkuraṁ.


pli: Andhakāre pure hoti,


pli: gambhīre gādhamedhati;


pli: Daṇḍassa ānubhāvena,


pli: khalitvā patitiṭṭhatī”ti.


pli: Atha kho naṁ brāhmaṇamahāsālaṁ puttā gharaṁ netvā nhāpetvā paccekaṁ dussayugena acchādesuṁ.


pli: Atha kho so brāhmaṇamahāsālo ekaṁ dussayugaṁ ādāya yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho brāhmaṇamahāsālo bhagavantaṁ etadavoca:


pli: “mayaṁ, bho gotama, brāhmaṇā nāma ācariyassa ācariyadhanaṁ pariyesāma.


pli: Paṭiggaṇhatu me bhavaṁ gotamo ācariyadhanan”ti.


pli: Paṭiggahesi bhagavā anukampaṁ upādāya.


pli: Atha kho so brāhmaṇamahāsālo bhagavantaṁ etadavoca:


pli: “abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.15 2. Upāsakavagga

pli: Saṁyutta Nikāya 7.15


pli: 2. Upāsakavagga


pli: Mānatthaddhasutta


pli: Sāvatthinidānaṁ.


pli: Tena kho pana samayena mānatthaddho nāma brāhmaṇo sāvatthiyaṁ paṭivasati.


pli: So neva mātaraṁ abhivādeti, na pitaraṁ abhivādeti, na ācariyaṁ abhivādeti, na jeṭṭhabhātaraṁ abhivādeti.


pli: Tena kho pana samayena bhagavā mahatiyā parisāya parivuto dhammaṁ deseti.


pli: Atha kho mānatthaddhassa brāhmaṇassa etadahosi:


pli: “ayaṁ kho samaṇo gotamo mahatiyā parisāya parivuto dhammaṁ deseti.


pli: Yannūnāhaṁ yena samaṇo gotamo tenupasaṅkameyyaṁ.


pli: Sace maṁ samaṇo gotamo ālapissati, ahampi taṁ ālapissāmi.


pli: No ce maṁ samaṇo gotamo ālapissati, ahampi nālapissāmī”ti.


pli: Atha kho mānatthaddho brāhmaṇo yena bhagavā tenupasaṅkami; upasaṅkamitvā tuṇhībhūto ekamantaṁ aṭṭhāsi.


pli: Atha kho bhagavā taṁ nālapi.


pli: Atha kho mānatthaddho brāhmaṇo:


pli: “nāyaṁ samaṇo gotamo kiñci jānātī”ti tatova puna nivattitukāmo ahosi.


pli: Atha kho bhagavā mānatthaddhassa brāhmaṇassa cetasā cetoparivitakkamaññāya mānatthaddhaṁ brāhmaṇaṁ gāthāya ajjhabhāsi:


pli: “Na mānaṁ brāhmaṇa sādhu,


pli: atthikassīdha brāhmaṇa;


pli: Yena atthena āgacchi,


pli: tamevamanubrūhaye”ti.


pli: “cittaṁ me samaṇo gotamo jānātī”ti tattheva bhagavato pādesu sirasā nipatitvā bhagavato pādāni mukhena ca paricumbati pāṇīhi ca parisambāhati, nāmañca sāveti:


pli: “mānatthaddhāhaṁ, bho gotama, mānatthaddhāhaṁ, bho gotamā”ti.


pli: Atha kho sā parisā abbhutavittajātā ahosi:


pli: “acchariyaṁ vata bho, abbhutaṁ vata bho.


pli: Ayañhi mānatthaddho brāhmaṇo neva mātaraṁ abhivādeti, na pitaraṁ abhivādeti, na ācariyaṁ abhivādeti, na jeṭṭhabhātaraṁ abhivādeti;


pli: atha ca pana samaṇe gotame evarūpaṁ paramanipaccakāraṁ karotī”ti.


pli: Atha kho bhagavā mānatthaddhaṁ brāhmaṇaṁ etadavoca:


pli: “alaṁ, brāhmaṇa, uṭṭhehi, sake āsane nisīda.


pli: Yato te mayi cittaṁ pasannan”ti.


pli: Atha kho mānatthaddho brāhmaṇo sake āsane nisīditvā bhagavantaṁ gāthāya ajjhabhāsi:


pli: “Kesu na mānaṁ kayirātha,


pli: kesu cassa sagāravo;


pli: Kyassa apacitā assu,


pli: kyassu sādhu supūjitā”ti.


pli: “Mātari pitari cāpi,


pli: atho jeṭṭhamhi bhātari;


pli: Ācariye catutthamhi,


pli: tesu na mānaṁ kayirātha;


pli: Tesu assa sagāravo,


pli: tyassa apacitā assu;


pli: Tyassu sādhu supūjitā.


pli: Arahante sītībhūte,


pli: katakicce anāsave;


pli: Nihacca mānaṁ athaddho,


pli: te namasse anuttare”ti.


pli: Evaṁ vutte, mānatthaddho brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.16 2. Upāsakavagga

pli: Saṁyutta Nikāya 7.16


pli: 2. Upāsakavagga


pli: Paccanīkasutta


pli: Sāvatthinidānaṁ.


pli: Tena kho pana samayena paccanīkasāto nāma brāhmaṇo sāvatthiyaṁ paṭivasati.


pli: Atha kho paccanīkasātassa brāhmaṇassa etadahosi:


pli: “yannūnāhaṁ yena samaṇo gotamo tenupasaṅkameyyaṁ.


pli: Yaṁ yadeva samaṇo gotamo bhāsissati taṁ tadevassāhaṁ paccanīkāssan”ti.


pli: Tena kho pana samayena bhagavā abbhokāse caṅkamati.


pli: Atha kho paccanīkasāto brāhmaṇo yena bhagavā tenupasaṅkami; upasaṅkamitvā bhagavantaṁ caṅkamantaṁ etadavoca:


pli: “bhaṇa samaṇadhamman”ti.


pli: “Na paccanīkasātena,


pli: suvijānaṁ subhāsitaṁ;


pli: Upakkiliṭṭhacittena,


pli: sārambhabahulena ca.


pli: Yo ca vineyya sārambhaṁ,


pli: appasādañca cetaso;


pli: Āghātaṁ paṭinissajja,


pli: sa ve jaññā subhāsitan”ti.


pli: Evaṁ vutte, paccanīkasāto brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.17 2. Upāsakavagga

pli: Saṁyutta Nikāya 7.17


pli: 2. Upāsakavagga


pli: Navakammikasutta


pli: Ekaṁ samayaṁ bhagavā kosalesu viharati aññatarasmiṁ vanasaṇḍe.


pli: Tena kho pana samayena navakammikabhāradvājo brāhmaṇo tasmiṁ vanasaṇḍe kammantaṁ kārāpeti.


pli: Addasā kho navakammikabhāradvājo brāhmaṇo bhagavantaṁ aññatarasmiṁ sālarukkhamūle nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: Disvānassa etadahosi:


pli: “ahaṁ kho imasmiṁ vanasaṇḍe kammantaṁ kārāpento ramāmi.


pli: Ayaṁ samaṇo gotamo kiṁ kārāpento ramatī”ti?


pli: Atha kho navakammikabhāradvājo brāhmaṇo yena bhagavā tenupasaṅkami. upasaṅkamitvā bhagavantaṁ gāthāya ajjhabhāsi:


pli: “Ke nu kammantā karīyanti,


pli: bhikkhu sālavane tava;


pli: Yadekako araññasmiṁ,


pli: ratiṁ vindati gotamo”ti.


pli: “Na me vanasmiṁ karaṇīyamatthi,


pli: Ucchinnamūlaṁ me vanaṁ visūkaṁ;


pli: Svāhaṁ vane nibbanatho visallo,


pli: Eko rame aratiṁ vippahāyā”ti.


pli: Evaṁ vutte, navakammikabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.18 2. Upāsakavagga

pli: Saṁyutta Nikāya 7.18


pli: 2. Upāsakavagga


pli: Kaṭṭhahārasutta


pli: Ekaṁ samayaṁ bhagavā kosalesu viharati aññatarasmiṁ vanasaṇḍe.


pli: Tena kho pana samayena aññatarassa bhāradvājagottassa brāhmaṇassa sambahulā antevāsikā kaṭṭhahārakā māṇavakā yena vanasaṇḍo tenupasaṅkamiṁsu; upasaṅkamitvā addasaṁsu bhagavantaṁ tasmiṁ vanasaṇḍe nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā. Disvāna yena bhāradvājagotto brāhmaṇo tenupasaṅkamiṁsu; upasaṅkamitvā bhāradvājagottaṁ brāhmaṇaṁ etadavocuṁ:


pli: “yagghe bhavaṁ jāneyyāsi.


pli: Asukasmiṁ vanasaṇḍe samaṇo nisinno pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā”.


pli: Atha kho bhāradvājagotto brāhmaṇo tehi māṇavakehi saddhiṁ yena so vanasaṇḍo tenupasaṅkami.


pli: Addasā kho bhagavantaṁ tasmiṁ vanasaṇḍe nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: Disvāna yena bhagavā tenupasaṅkami; upasaṅkamitvā bhagavantaṁ gāthāya ajjhabhāsi:


pli: “Gambhīrarūpe bahubherave vane,


pli: Suññaṁ araññaṁ vijanaṁ vigāhiya;


pli: Aniñjamānena ṭhitena vaggunā,


pli: Sucārurūpaṁ vata bhikkhu jhāyasi.


pli: Na yattha gītaṁ napi yattha vāditaṁ,


pli: Eko araññe vanavassito muni;


pli: Accherarūpaṁ paṭibhāti maṁ idaṁ,


pli: Yadekako pītimano vane vase.


pli: Maññāmahaṁ lokādhipatisahabyataṁ,


pli: Ākaṅkhamāno tidivaṁ anuttaraṁ;


pli: Kasmā bhavaṁ vijanamaraññamassito,


pli: Tapo idha kubbasi brahmapattiyā”ti.


pli: “Yā kāci kaṅkhā abhinandanā vā,


pli: Anekadhātūsu puthū sadāsitā;


pli: Aññāṇamūlappabhavā pajappitā,


pli: Sabbā mayā byantikatā samūlikā.


pli: Svāhaṁ akaṅkho asito anūpayo,


pli: Sabbesu dhammesu visuddhadassano;


pli: Pappuyya sambodhimanuttaraṁ sivaṁ,


pli: Jhāyāmahaṁ brahma raho visārado”ti.


pli: Evaṁ vutte, bhāradvājagotto brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama …pe…


pli: ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.19 2. Upāsakavagga

pli: Saṁyutta Nikāya 7.19


pli: 2. Upāsakavagga


pli: Mātuposakasutta


pli: Sāvatthinidānaṁ.


pli: Atha kho mātuposako brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho mātuposako brāhmaṇo bhagavantaṁ etadavoca:


pli: “ahañhi, bho gotama, dhammena bhikkhaṁ pariyesāmi, dhammena bhikkhaṁ pariyesitvā mātāpitaro posemi.


pli: Kaccāhaṁ, bho gotama, evaṅkārī kiccakārī homī”ti?


pli: “Taggha tvaṁ, brāhmaṇa, evaṅkārī kiccakārī hosi.


pli: Yo kho, brāhmaṇa, dhammena bhikkhaṁ pariyesati, dhammena bhikkhaṁ pariyesitvā mātāpitaro poseti, bahuṁ so puññaṁ pasavatīti.


pli: Yo mātaraṁ pitaraṁ vā,


pli: macco dhammena posati;


pli: Tāya naṁ pāricariyāya,


pli: mātāpitūsu paṇḍitā;


pli: Idheva naṁ pasaṁsanti,


pli: pecca sagge pamodatī”ti.


pli: Evaṁ vutte, mātuposako brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.2 1. Arahantavagga

pli: Saṁyutta Nikāya 7.2


pli: 1. Arahantavagga


pli: Akkosasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Assosi kho akkosakabhāradvājo brāhmaṇo:


pli: “bhāradvājagotto kira brāhmaṇo samaṇassa gotamassa santike agārasmā anagāriyaṁ pabbajito”ti kupito anattamano yena bhagavā tenupasaṅkami; upasaṅkamitvā bhagavantaṁ asabbhāhi pharusāhi vācāhi akkosati paribhāsati. Evaṁ vutte, bhagavā akkosakabhāradvājaṁ brāhmaṇaṁ etadavoca:


pli: “Taṁ kiṁ maññasi, brāhmaṇa,


pli: api nu kho te āgacchanti mittāmaccā ñātisālohitā atithiyo”ti?


pli: “Appekadā me, bho gotama, āgacchanti mittāmaccā ñātisālohitā atithiyo”ti.


pli: “Taṁ kiṁ maññasi, brāhmaṇa, api nu tesaṁ anuppadesi khādanīyaṁ vā bhojanīyaṁ vā sāyanīyaṁ vā”ti?


pli: “Appekadā nesāhaṁ, bho gotama, anuppademi khādanīyaṁ vā bhojanīyaṁ vā sāyanīyaṁ vā”ti.


pli: “Sace kho pana te, brāhmaṇa, nappaṭiggaṇhanti, kassa taṁ hotī”ti?


pli: “Sace te, bho gotama, nappaṭiggaṇhanti, amhākameva taṁ hotī”ti.


pli: “Evameva kho, brāhmaṇa, yaṁ tvaṁ amhe anakkosante akkosasi, arosente rosesi, abhaṇḍante bhaṇḍasi, taṁ te mayaṁ nappaṭiggaṇhāma.


pli: Tavevetaṁ, brāhmaṇa, hoti;


pli: tavevetaṁ, brāhmaṇa, hoti.


pli: Yo kho, brāhmaṇa, akkosantaṁ paccakkosati, rosentaṁ paṭiroseti, bhaṇḍantaṁ paṭibhaṇḍati, ayaṁ vuccati, brāhmaṇa, sambhuñjati vītiharatīti.


pli: Te mayaṁ tayā neva sambhuñjāma na vītiharāma.


pli: tavevetaṁ, brāhmaṇa, hotī”ti.


pli: “Bhavantaṁ kho gotamaṁ sarājikā parisā evaṁ jānāti:


pli: ‘arahaṁ samaṇo gotamo’ti.


pli: Atha ca pana bhavaṁ gotamo kujjhatī”ti.


pli: “Akkodhassa kuto kodho,


pli: dantassa samajīvino;


pli: Sammadaññā vimuttassa,


pli: upasantassa tādino.


pli: Tasseva tena pāpiyo,


pli: yo kuddhaṁ paṭikujjhati;


pli: Kuddhaṁ appaṭikujjhanto,


pli: saṅgāmaṁ jeti dujjayaṁ.


pli: Ubhinnamatthaṁ carati,


pli: attano ca parassa ca;


pli: Paraṁ saṅkupitaṁ ñatvā,


pli: yo sato upasammati.


pli: Ubhinnaṁ tikicchantānaṁ,


pli: Janā maññanti bāloti,


pli: ye dhammassa akovidā”ti.


pli: Evaṁ vutte, akkosakabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Labheyyāhaṁ, bhante, bhoto gotamassa santike pabbajjaṁ, labheyyaṁ upasampadan”ti.


pli: Alattha kho akkosakabhāradvājo brāhmaṇo bhagavato santike pabbajjaṁ, alattha upasampadaṁ.


pli: Acirūpasampanno kho panāyasmā akkosakabhāradvājo eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ nāparaṁ itthattāyā”ti abbhaññāsi.


pli: Aññataro ca panāyasmā bhāradvājo arahataṁ ahosīti.


title_pli: Saṁyutta Nikāya 7.20 2. Upāsakavagga

pli: Saṁyutta Nikāya 7.20


pli: 2. Upāsakavagga


pli: Bhikkhakasutta


pli: Sāvatthinidānaṁ.


pli: Atha kho bhikkhako brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho bhikkhako brāhmaṇo bhagavantaṁ etadavoca:


pli: “ahampi kho, bho gotama, bhikkhako, bhavampi bhikkhako, idha no kiṁ nānākaraṇan”ti?


pli: “Na tena bhikkhako hoti,


pli: yāvatā bhikkhate pare;


pli: Vissaṁ dhammaṁ samādāya,


pli: bhikkhu hoti na tāvatā.


pli: Yodha puññañca pāpañca,


pli: bāhitvā brahmacariyaṁ;


pli: Saṅkhāya loke carati,


pli: sa ve bhikkhūti vuccatī”ti.


pli: Evaṁ vutte, bhikkhako brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.21 2. Upāsakavagga

pli: Saṁyutta Nikāya 7.21


pli: 2. Upāsakavagga


pli: Saṅgāravasutta


pli: Sāvatthinidānaṁ.


pli: Tena kho pana samayena saṅgāravo nāma brāhmaṇo sāvatthiyaṁ paṭivasati udakasuddhiko, udakena parisuddhiṁ pacceti, sāyaṁ pātaṁ udakorohanānuyogamanuyutto viharati.


pli: Atha kho āyasmā ānando pubbaṇhasamayaṁ nivāsetvā pattacīvaramādāya sāvatthiṁ piṇḍāya pāvisi.


pli: Sāvatthiyaṁ piṇḍāya caritvā pacchābhattaṁ piṇḍapātapaṭikkanto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “idha, bhante, saṅgāravo nāma brāhmaṇo sāvatthiyaṁ paṭivasati udakasuddhiko, udakena suddhiṁ pacceti, sāyaṁ pātaṁ udakorohanānuyogamanuyutto viharati.


pli: Sādhu, bhante, bhagavā yena saṅgāravassa brāhmaṇassa nivesanaṁ tenupasaṅkamatu anukampaṁ upādāyā”ti.


pli: Adhivāsesi bhagavā tuṇhībhāvena.


pli: Atha kho bhagavā pubbaṇhasamayaṁ nivāsetvā pattacīvaramādāya yena saṅgāravassa brāhmaṇassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho saṅgāravo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinnaṁ kho saṅgāravaṁ brāhmaṇaṁ bhagavā etadavoca:


pli: “saccaṁ kira tvaṁ, brāhmaṇa, udakasuddhiko, udakena suddhiṁ paccesi, sāyaṁ pātaṁ udakorohanānuyogamanuyutto viharasī”ti?


pli: “Evaṁ, bho gotama”.


pli: “Kiṁ pana tvaṁ, brāhmaṇa, atthavasaṁ sampassamāno udakasuddhiko, udakasuddhiṁ paccesi, sāyaṁ pātaṁ udakorohanānuyogamanuyutto viharasī”ti?


pli: “Idha me, bho gotama, yaṁ divā pāpakammaṁ kataṁ hoti, taṁ sāyaṁ nhānena pavāhemi, yaṁ rattiṁ pāpakammaṁ kataṁ hoti taṁ pātaṁ nhānena pavāhemi.


pli: Imaṁ khvāhaṁ, bho gotama, atthavasaṁ sampassamāno udakasuddhiko, udakena suddhiṁ paccemi, sāyaṁ pātaṁ udakorohanānuyogamanuyutto viharāmī”ti.


pli: “Dhammo rahado brāhmaṇa sīlatittho,


pli: Anāvilo sabbhi sataṁ pasattho;


pli: Yattha have vedaguno sinātā,


pli: Anallagattāva taranti pāran”ti.


pli: Evaṁ vutte, saṅgāravo brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.22 2. Upāsakavagga

pli: Saṁyutta Nikāya 7.22


pli: 2. Upāsakavagga


pli: Khomadussasutta


pli: Evaṁ me sutaṁ—


pli: ekaṁ samayaṁ bhagavā sakkesu viharati khomadussaṁ nāmaṁ sakyānaṁ nigamo.


pli: Atha kho bhagavā pubbaṇhasamayaṁ nivāsetvā pattacīvaramādāya khomadussaṁ nigamaṁ piṇḍāya pāvisi.


pli: Tena kho pana samayena khomadussakā brāhmaṇagahapatikā sabhāyaṁ sannipatitā honti kenacideva karaṇīyena, devo ca ekamekaṁ phusāyati.


pli: Atha kho bhagavā yena sā sabhā tenupasaṅkami.


pli: Addasaṁsu khomadussakā brāhmaṇagahapatikā bhagavantaṁ dūratova āgacchantaṁ.


pli: Disvāna etadavocuṁ:


pli: “ke ca muṇḍakā samaṇakā, ke ca sabhādhammaṁ jānissantī”ti?


pli: Atha kho bhagavā khomadussake brāhmaṇagahapatike gāthāya ajjhabhāsi:


pli: “Nesā sabhā yattha na santi santo,


pli: Santo na te ye na vadanti dhammaṁ;


pli: Rāgañca dosañca pahāya mohaṁ,


pli: Dhammaṁ vadantā ca bhavanti santo”ti.


pli: Evaṁ vutte, khomadussakā brāhmaṇagahapatikā bhagavantaṁ etadavocuṁ:


pli: “abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Ete mayaṁ bhavantaṁ gotamaṁ saraṇaṁ gacchāma dhammañca bhikkhusaṅghañca.


pli: Upāsake no bhavaṁ gotamo dhāretu ajjatagge pāṇupete saraṇaṁ gate”ti.


pli: Upāsakavaggo dutiyo.


pli: Tassuddānaṁ


pli: Kasi udayo devahito,


pli: Aññataramahāsālaṁ;


pli: Mānatthaddhaṁ paccanīkaṁ,


pli: Navakammi kaṭṭhahāraṁ;


pli: Mātuposakaṁ bhikkhako,


pli: Saṅgāravo ca khomadussena dvādasāti.


pli: Brāhmaṇasaṁyuttaṁ samattaṁ.


title_pli: Saṁyutta Nikāya 7.3 1. Arahantavagga

pli: Saṁyutta Nikāya 7.3


pli: 1. Arahantavagga


pli: Asurindakasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Assosi kho asurindakabhāradvājo brāhmaṇo:


pli: “bhāradvājagotto brāhmaṇo kira samaṇassa gotamassa santike agārasmā anagāriyaṁ pabbajito”ti kupito anattamano yena bhagavā tenupasaṅkami; upasaṅkamitvā bhagavantaṁ asabbhāhi pharusāhi vācāhi akkosati paribhāsati.


pli: Evaṁ vutte, bhagavā tuṇhī ahosi.


pli: Atha kho asurindakabhāradvājo brāhmaṇo bhagavantaṁ etadavoca:


pli: “jitosi, samaṇa, jitosi, samaṇā”ti.


pli: “Jayaṁ ve maññati bālo,


pli: vācāya pharusaṁ bhaṇaṁ;


pli: Jayañcevassa taṁ hoti,


pli: yā titikkhā vijānato.


pli: Tasseva tena pāpiyo,


pli: yo kuddhaṁ paṭikujjhati;


pli: Kuddhaṁ appaṭikujjhanto,


pli: saṅgāmaṁ jeti dujjayaṁ.


pli: Ubhinnamatthaṁ carati,


pli: attano ca parassa ca;


pli: Paraṁ saṅkupitaṁ ñatvā,


pli: yo sato upasammati.


pli: Ubhinnaṁ tikicchantānaṁ,


pli: Janā maññanti bāloti,


pli: ye dhammassa akovidā”ti.


pli: Evaṁ vutte, asurindakabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: abbhaññāsi.


pli: Aññataro ca panāyasmā bhāradvājo arahataṁ ahosīti.


title_pli: Saṁyutta Nikāya 7.4 1. Arahantavagga

pli: Saṁyutta Nikāya 7.4


pli: 1. Arahantavagga


pli: Bilaṅgikasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Assosi kho bilaṅgikabhāradvājo brāhmaṇo:


pli: “bhāradvājagotto kira brāhmaṇo samaṇassa gotamassa santike agārasmā anagāriyaṁ pabbajito”ti kupito anattamano yena bhagavā tenupasaṅkami; upasaṅkamitvā tuṇhībhūto ekamantaṁ aṭṭhāsi.


pli: Atha kho bhagavā bilaṅgikassa bhāradvājassa brāhmaṇassa cetasā cetoparivitakkamaññāya bilaṅgikaṁ bhāradvājaṁ brāhmaṇaṁ gāthāya ajjhabhāsi:


pli: “Yo appaduṭṭhassa narassa dussati,


pli: Suddhassa posassa anaṅgaṇassa;


pli: Tameva bālaṁ pacceti pāpaṁ,


pli: Sukhumo rajo paṭivātaṁva khitto”ti.


pli: Evaṁ vutte, bilaṅgikabhāradvājo brāhmaṇo bhagavantaṁ etadavoca:


title_pli: Saṁyutta Nikāya 7.5 1. Arahantavagga

pli: Saṁyutta Nikāya 7.5


pli: Ahiṁsakasutta


pli: Sāvatthinidānaṁ.


pli: Atha kho ahiṁsakabhāradvājo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho ahiṁsakabhāradvājo brāhmaṇo bhagavantaṁ etadavoca:


pli: “ahiṁsakāhaṁ, bho gotama, ahiṁsakāhaṁ, bho gotamā”ti.


pli: “Yathā nāmaṁ tathā cassa,


pli: siyā kho tvaṁ ahiṁsako;


pli: Yo ca kāyena vācāya,


pli: manasā ca na hiṁsati;


pli: Sa ve ahiṁsako hoti,


pli: yo paraṁ na vihiṁsatī”ti.


pli: Evaṁ vutte, ahiṁsakabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: abbhaññāsi.


pli: Aññataro ca panāyasmā ahiṁsakabhāradvājo arahataṁ ahosīti.


title_pli: Saṁyutta Nikāya 7.6 1. Arahantavagga

pli: Saṁyutta Nikāya 7.6


pli: 1. Arahantavagga


pli: Jaṭāsutta


pli: Sāvatthinidānaṁ.


pli: Atha kho jaṭābhāradvājo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho jaṭābhāradvājo brāhmaṇo bhagavantaṁ gāthāya ajjhabhāsi:


pli: “Antojaṭā bahijaṭā,


pli: Jaṭāya jaṭitā pajā;


pli: Taṁ taṁ gotama pucchāmi,


pli: Ko imaṁ vijaṭaye jaṭan”ti.


pli: “Sīle patiṭṭhāya naro sapañño,


pli: Cittaṁ paññañca bhāvayaṁ;


pli: Ātāpī nipako bhikkhu,


pli: So imaṁ vijaṭaye jaṭaṁ.


pli: Yesaṁ rāgo ca doso ca,


pli: avijjā ca virājitā;


pli: Khīṇāsavā arahanto,


pli: tesaṁ vijaṭitā jaṭā.


pli: Yattha nāmañca rūpañca,


pli: asesaṁ uparujjhati;


pli: Paṭighaṁ rūpasaññā ca,


pli: etthesā chijjate jaṭā”ti.


pli: Evaṁ vutte, jaṭābhāradvājo bhagavantaṁ etadavoca:


pli: “abhikkantaṁ, bho gotama …pe…


pli: aññataro ca panāyasmā bhāradvājo arahataṁ ahosī”ti.


title_pli: Saṁyutta Nikāya 7.7 1. Arahantavagga

pli: Saṁyutta Nikāya 7.7


pli: 1. Arahantavagga


pli: Suddhikasutta


pli: Sāvatthinidānaṁ.


pli: Atha kho suddhikabhāradvājo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho suddhikabhāradvājo brāhmaṇo bhagavato santike imaṁ gāthaṁ ajjhabhāsi:


pli: “Na brāhmaṇo sujjhati koci,


pli: Loke sīlavāpi tapokaraṁ;


pli: Vijjācaraṇasampanno,


pli: So sujjhati na aññā itarā pajā”ti.


pli: “Bahumpi palapaṁ jappaṁ,


pli: na jaccā hoti brāhmaṇo;


pli: Antokasambu saṅkiliṭṭho,


pli: kuhanaṁ upanissito.


pli: Khattiyo brāhmaṇo vesso,


pli: Suddo caṇḍālapukkuso;


pli: Āraddhavīriyo pahitatto,


pli: Niccaṁ daḷhaparakkamo;


pli: Pappoti paramaṁ suddhiṁ,


pli: Evaṁ jānāhi brāhmaṇā”ti.


pli: Evaṁ vutte, suddhikabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: aññataro ca panāyasmā bhāradvājo arahataṁ ahosīti.


title_pli: Saṁyutta Nikāya 7.8 1. Arahantavagga

pli: Saṁyutta Nikāya 7.8


pli: 1. Arahantavagga


pli: Aggikasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena aggikabhāradvājassa brāhmaṇassa sappinā pāyaso sannihito hoti:


pli: “aggiṁ juhissāmi, aggihuttaṁ paricarissāmī”ti.


pli: Atha kho bhagavā pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisi.


pli: Rājagahe sapadānaṁ piṇḍāya caramāno yena aggikabhāradvājassa brāhmaṇassa nivesanaṁ tenupasaṅkami; upasaṅkamitvā ekamantaṁ aṭṭhāsi.


pli: Addasā kho aggikabhāradvājo brāhmaṇo bhagavantaṁ piṇḍāya ṭhitaṁ.


pli: Disvāna bhagavantaṁ gāthāya ajjhabhāsi:


pli: “Tīhi vijjāhi sampanno,


pli: jātimā sutavā bahū;


pli: Vijjācaraṇasampanno,


pli: somaṁ bhuñjeyya pāyasan”ti.


pli: “Bahumpi palapaṁ jappaṁ,


pli: na jaccā hoti brāhmaṇo;


pli: Antokasambu saṅkiliṭṭho,


pli: kuhanāparivārito.


pli: Pubbenivāsaṁ yo vedī,


pli: saggāpāyañca passati;


pli: Atho jātikkhayaṁ patto,


pli: abhiññāvosito muni.


pli: Etāhi tīhi vijjāhi,


pli: tevijjo hoti brāhmaṇo;


pli: “Bhuñjatu bhavaṁ gotamo.


pli: Brāhmaṇo bhavan”ti.


pli: “Gāthābhigītaṁ me abhojaneyyaṁ,


pli: Sampassataṁ brāhmaṇa nesa dhammo;


pli: Gāthābhigītaṁ panudanti buddhā,


pli: Dhamme sati brāhmaṇa vuttiresā.


pli: Aññena ca kevalinaṁ mahesiṁ,


pli: Khīṇāsavaṁ kukkuccavūpasantaṁ;


pli: Annena pānena upaṭṭhahassu,


pli: Khettañhi taṁ puññapekkhassa hotī”ti.


pli: Evaṁ vutte, aggikabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: aññataro ca panāyasmā aggikabhāradvājo arahataṁ ahosīti.


title_pli: Saṁyutta Nikāya 7.9 1. Arahantavagga

pli: Saṁyutta Nikāya 7.9


pli: 1. Arahantavagga


pli: Sundarikasutta


pli: Ekaṁ samayaṁ bhagavā kosalesu viharati sundarikāya nadiyā tīre.


pli: Tena kho pana samayena sundarikabhāradvājo brāhmaṇo sundarikāya nadiyā tīre aggiṁ juhati, aggihuttaṁ paricarati.


pli: Atha kho sundarikabhāradvājo brāhmaṇo aggiṁ juhitvā aggihuttaṁ paricaritvā uṭṭhāyāsanā samantā catuddisā anuvilokesi:


pli: “ko nu kho imaṁ habyasesaṁ bhuñjeyyā”ti?


pli: Addasā kho sundarikabhāradvājo brāhmaṇo bhagavantaṁ aññatarasmiṁ rukkhamūle sasīsaṁ pārutaṁ nisinnaṁ.


pli: Disvāna vāmena hatthena habyasesaṁ gahetvā dakkhiṇena hatthena kamaṇḍaluṁ gahetvā yena bhagavā tenupasaṅkami.


pli: Atha kho bhagavā sundarikabhāradvājassa brāhmaṇassa padasaddena sīsaṁ vivari.


pli: Atha kho sundarikabhāradvājo brāhmaṇo “muṇḍo ayaṁ bhavaṁ, muṇḍako ayaṁ bhavan”ti tatova puna nivattitukāmo ahosi.


pli: Atha kho sundarikabhāradvājassa brāhmaṇassa etadahosi:


pli: “muṇḍāpi hi idhekacce brāhmaṇā bhavanti;


pli: yannūnāhaṁ taṁ upasaṅkamitvā jātiṁ puccheyyan”ti.


pli: Atha kho sundarikabhāradvājo brāhmaṇo yena bhagavā tenupasaṅkami; upasaṅkamitvā bhagavantaṁ etadavoca:


pli: “kiṁjacco bhavan”ti?


pli: “Mā jātiṁ puccha caraṇañca puccha,


pli: Kaṭṭhā have jāyati jātavedo;


pli: Nīcākulīnopi muni dhitimā,


pli: Ājānīyo hoti hirīnisedho.


pli: Saccena danto damasā upeto,


pli: Vedantagū vusitabrahmacariyo;


pli: Yaññopanīto tamupavhayetha,


pli: Kālena so juhati dakkhiṇeyye”ti.


pli: “Addhā suyiṭṭhaṁ suhutaṁ mama yidaṁ,


pli: Yaṁ tādisaṁ vedagumaddasāmi;


pli: Tumhādisānañhi adassanena,


pli: Añño jano bhuñjati habyasesan”ti.


pli: “Bhuñjatu bhavaṁ gotamo.


pli: Brāhmaṇo bhavan”ti.


pli: “Gāthābhigītaṁ me abhojaneyyaṁ,


pli: Sampassataṁ brāhmaṇa nesa dhammo;


pli: Gāthābhigītaṁ panudanti buddhā,


pli: Dhamme sati brāhmaṇa vuttiresā.


pli: Aññena ca kevalinaṁ mahesiṁ,


pli: Khīṇāsavaṁ kukkuccavūpasantaṁ;


pli: Annena pānena upaṭṭhahassu,


pli: Khettañhi taṁ puññapekkhassa hotī”ti.


pli: “Atha kassa cāhaṁ, bho gotama, imaṁ habyasesaṁ dammī”ti?


pli: “Na khvāhaṁ, brāhmaṇa, passāmi sadevake loke samārake sabrahmake sassamaṇabrāhmaṇiyā pajāya sadevamanussāya yasseso habyaseso bhutto sammā pariṇāmaṁ gaccheyya aññatra, brāhmaṇa, tathāgatassa vā tathāgatasāvakassa vā.


pli: Tena hi tvaṁ, brāhmaṇa, taṁ habyasesaṁ appaharite vā chaḍḍehi appāṇake vā udake opilāpehī”ti.


pli: Atha kho sundarikabhāradvājo brāhmaṇo taṁ habyasesaṁ appāṇake udake opilāpesi.


pli: Atha kho so habyaseso udake pakkhitto cicciṭāyati ciṭiciṭāyati sandhūpāyati sampadhūpāyati.


pli: Seyyathāpi nāma phālo divasaṁsantatto udake pakkhitto cicciṭāyati ciṭiciṭāyati sandhūpāyati sampadhūpāyati;


pli: evameva so habyaseso udake pakkhitto cicciṭāyati ciṭiciṭāyati sandhūpāyati sampadhūpāyati.


pli: Atha kho sundarikabhāradvājo brāhmaṇo saṁviggo lomahaṭṭhajāto yena bhagavā tenupasaṅkami; upasaṅkamitvā ekamantaṁ aṭṭhāsi.


pli: Ekamantaṁ ṭhitaṁ kho sundarikabhāradvājaṁ brāhmaṇaṁ bhagavā gāthāhi ajjhabhāsi:


pli: “Mā brāhmaṇa dāru samādahāno,


pli: Suddhiṁ amaññi bahiddhā hi etaṁ;


pli: Na hi tena suddhiṁ kusalā vadanti,


pli: Yo bāhirena parisuddhimicche.


pli: Hitvā ahaṁ brāhmaṇa dārudāhaṁ,


pli: Ajjhattamevujjalayāmi jotiṁ;


pli: Niccagginī niccasamāhitatto,


pli: Arahaṁ ahaṁ brahmacariyaṁ carāmi.


pli: Māno hi te brāhmaṇa khāribhāro,


pli: Kodho dhumo bhasmani mosavajjaṁ;


pli: Jivhā sujā hadayaṁ jotiṭhānaṁ,


pli: Attā sudanto purisassa joti.


pli: Dhammo rahado brāhmaṇa sīlatittho,


pli: Anāvilo sabbhi sataṁ pasattho;


pli: Yattha have vedaguno sinātā,


pli: Anallagattāva taranti pāraṁ.


pli: Saccaṁ dhammo saṁyamo brahmacariyaṁ,


pli: Majjhe sitā brāhmaṇa brahmapatti;


pli: Sa tujjubhūtesu namo karohi,


pli: Tamahaṁ naraṁ dhammasārīti brūmī”ti.


pli: Evaṁ vutte, sundarikabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: aññataro ca panāyasmā bhāradvājo arahataṁ ahosīti.


title_pli: Saṁyutta Nikāya 8.1 1. Vaṅgīsavagga

pli: Saṁyutta Nikāya 8.1


pli: 1. Vaṅgīsavagga


pli: Nikkhantasutta


pli: Evaṁ me sutaṁ—


pli: ekaṁ samayaṁ āyasmā vaṅgīso āḷaviyaṁ viharati aggāḷave cetiye āyasmatā nigrodhakappena upajjhāyena saddhiṁ.


pli: Tena kho pana samayena āyasmā vaṅgīso navako hoti acirapabbajito ohiyyako vihārapālo.


pli: Atha kho sambahulā itthiyo samalaṅkaritvā yena aggāḷavako ārāmo tenupasaṅkamiṁsu vihārapekkhikāyo.


pli: Atha kho āyasmato vaṅgīsassa tā itthiyo disvā anabhirati uppajjati, rāgo cittaṁ anuddhaṁseti.


pli: Atha kho āyasmato vaṅgīsassa etadahosi:


pli: “alābhā vata me, na vata me lābhā; dulladdhaṁ vata me, na vata me suladdhaṁ;


pli: yassa me anabhirati uppannā, rāgo cittaṁ anuddhaṁseti, taṁ kutettha labbhā, yaṁ me paro anabhiratiṁ vinodetvā abhiratiṁ uppādeyya.


pli: Yannūnāhaṁ attanāva attano anabhiratiṁ vinodetvā abhiratiṁ uppādeyyan”ti.


pli: Atha kho āyasmā vaṅgīso attanāva attano anabhiratiṁ vinodetvā abhiratiṁ uppādetvā tāyaṁ velāyaṁ imā gāthāyo abhāsi:


pli: “Nikkhantaṁ vata maṁ santaṁ,


pli: agārasmānagāriyaṁ;


pli: Vitakkā upadhāvanti,


pli: pagabbhā kaṇhato ime.


pli: Uggaputtā mahissāsā,


pli: sikkhitā daḷhadhammino;


pli: Samantā parikireyyuṁ,


pli: sahassaṁ apalāyinaṁ.


pli: Sacepi etato bhiyyo,


pli: āgamissanti itthiyo;


pli: Neva maṁ byādhayissanti,


pli: dhamme samhi patiṭṭhitaṁ.


pli: Sakkhī hi me sutaṁ etaṁ,


pli: buddhassādiccabandhuno;


pli: Nibbānagamanaṁ maggaṁ,


pli: tattha me nirato mano.


pli: Evañce maṁ viharantaṁ,


pli: pāpima upagacchasi;


pli: Tathā maccu karissāmi,


pli: na me maggampi dakkhasī”ti.


title_pli: Saṁyutta Nikāya 8.10 1. Vaṅgīsavagga

pli: Saṁyutta Nikāya 8.10


pli: 1. Vaṅgīsavagga


pli: Moggallānasutta


pli: Ekaṁ samayaṁ bhagavā rājagahe viharati isigilipasse kāḷasilāyaṁ mahatā bhikkhusaṅghena saddhiṁ pañcamattehi bhikkhusatehi sabbeheva arahantehi.


pli: Tesaṁ sudaṁ āyasmā mahāmoggallāno cetasā cittaṁ samannesati vippamuttaṁ nirupadhiṁ.


pli: Atha kho āyasmato vaṅgīsassa etadahosi:


pli: “ayaṁ kho bhagavā rājagahe viharati isigilipasse kāḷasilāyaṁ mahatā bhikkhusaṅghena saddhiṁ pañcamattehi bhikkhusatehi sabbeheva arahantehi.


pli: Yannūnāhaṁ āyasmantaṁ mahāmoggallānaṁ bhagavato sammukhā sāruppāhi gāthāhi abhitthaveyyan”ti.


pli: Atha kho āyasmā vaṅgīso uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, vaṅgīsā”ti bhagavā avoca.


pli: Atha kho āyasmā vaṅgīso āyasmantaṁ mahāmoggallānaṁ bhagavato sammukhā sāruppāhi gāthāhi abhitthavi:


pli: “Nagassa passe āsīnaṁ,


pli: muniṁ dukkhassa pāraguṁ;


pli: Sāvakā payirupāsanti,


pli: tevijjā maccuhāyino.


pli: Te cetasā anupariyeti,


pli: Moggallāno mahiddhiko;


pli: Cittaṁ nesaṁ samannesaṁ,


pli: Vippamuttaṁ nirūpadhiṁ.


pli: Evaṁ sabbaṅgasampannaṁ,


pli: Muniṁ dukkhassa pāraguṁ;


pli: Anekākārasampannaṁ,


pli: Payirupāsanti gotaman”ti.


title_pli: Saṁyutta Nikāya 8.11 1. Vaṅgīsavagga

pli: Saṁyutta Nikāya 8.11


pli: 1. Vaṅgīsavagga


pli: Gaggarāsutta


pli: Ekaṁ samayaṁ bhagavā campāyaṁ viharati gaggarāya pokkharaṇiyā tīre mahatā bhikkhusaṅghena saddhiṁ pañcamattehi bhikkhusatehi sattahi ca upāsakasatehi sattahi ca upāsikāsatehi anekehi ca devatāsahassehi.


pli: Tyāssudaṁ bhagavā atirocati vaṇṇena ceva yasasā ca.


pli: Atha kho āyasmato vaṅgīsassa etadahosi:


pli: “ayaṁ kho bhagavā campāyaṁ viharati gaggarāya pokkharaṇiyā tīre mahatā bhikkhusaṅghena saddhiṁ pañcamattehi bhikkhusatehi sattahi ca upāsakasatehi sattahi ca upāsikāsatehi anekehi ca devatāsahassehi.


pli: Yannūnāhaṁ bhagavantaṁ sammukhā sāruppāya gāthāya abhitthaveyyan”ti.


pli: Atha kho āyasmā vaṅgīso uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, vaṅgīsā”ti bhagavā avoca.


pli: Atha kho āyasmā vaṅgīso bhagavantaṁ sammukhā sāruppāya gāthāya abhitthavi:


pli: “Cando yathā vigatavalāhake nabhe,


pli: Virocati vigatamalova bhāṇumā;


pli: Evampi aṅgīrasa tvaṁ mahāmuni,


pli: Atirocasi yasasā sabbalokan”ti.


title_pli: Saṁyutta Nikāya 8.12 1. Vaṅgīsavagga

pli: Saṁyutta Nikāya 8.12


pli: Vaṅgīsasutta


pli: Ekaṁ samayaṁ āyasmā vaṅgīso sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā vaṅgīso aciraarahattappatto hutvā vimuttisukhaṁ paṭisaṁvedī tāyaṁ velāyaṁ imā gāthāyo abhāsi:


pli: “Kāveyyamattā vicarimha pubbe,


pli: Gāmā gāmaṁ purā puraṁ;


pli: Athaddasāma sambuddhaṁ,


pli: Saddhā no upapajjatha.


pli: So me dhammamadesesi,


pli: khandhāyatanadhātuyo;


pli: Tassāhaṁ dhammaṁ sutvāna,


pli: pabbajiṁ anagāriyaṁ.


pli: Bahunnaṁ vata atthāya,


pli: bodhiṁ ajjhagamā muni;


pli: Bhikkhūnaṁ bhikkhunīnañca,


pli: ye niyāmagataddasā.


pli: Svāgataṁ vata me āsi,


pli: mama buddhassa santike;


pli: Tisso vijjā anuppattā,


pli: kataṁ buddhassa sāsanaṁ.


pli: Pubbenivāsaṁ jānāmi,


pli: Dibbacakkhuṁ visodhitaṁ;


pli: Tevijjo iddhipattomhi,


pli: Cetopariyāyakovido”ti.


pli: Tassuddānaṁ


pli: Nikkhantaṁ arati ceva,


pli: pesalā atimaññanā;


pli: Ānandena subhāsitā,


pli: sāriputtapavāraṇā;


pli: Parosahassaṁ koṇḍañño,


pli: moggallānena gaggarā;


pli: Vaṅgīsena dvādasāti.


pli: Vaṅgīsasaṁyuttaṁ samattaṁ.


title_pli: Saṁyutta Nikāya 8.2 1. Vaṅgīsavagga

pli: Saṁyutta Nikāya 8.2


pli: 1. Vaṅgīsavagga


pli: Aratīsutta


pli: Ekaṁ samayaṁ …pe… āyasmā vaṅgīso āḷaviyaṁ viharati aggāḷave cetiye āyasmatā nigrodhakappena upajjhāyena saddhiṁ.


pli: Tena kho pana samayena āyasmā nigrodhakappo pacchābhattaṁ piṇḍapātapaṭikkanto vihāraṁ pavisati, sāyaṁ vā nikkhamati aparajju vā kāle.


pli: Tena kho pana samayena āyasmato vaṅgīsassa anabhirati uppannā hoti, rāgo cittaṁ anuddhaṁseti.


pli: Atha kho āyasmato vaṅgīsassa etadahosi:


pli: “alābhā vata me, na vata me lābhā; dulladdhaṁ vata me, na vata me suladdhaṁ;


pli: yassa me anabhirati uppannā, rāgo cittaṁ anuddhaṁseti; taṁ kutettha labbhā, yaṁ me paro anabhiratiṁ vinodetvā abhiratiṁ uppādeyya.


pli: Yannūnāhaṁ attanāva attano anabhiratiṁ vinodetvā abhiratiṁ uppādeyyan”ti.


pli: Atha kho āyasmā vaṅgīso attanāva attano anabhiratiṁ vinodetvā abhiratiṁ uppādetvā tāyaṁ velāyaṁ imā gāthāyo abhāsi:


pli: “Aratiñca ratiñca pahāya,


pli: Sabbaso gehasitañca vitakkaṁ;


pli: Vanathaṁ na kareyya kuhiñci,


pli: Nibbanatho arato sa hi bhikkhu.


pli: Yamidha pathaviñca vehāsaṁ,


pli: Rūpagatañca jagatogadhaṁ;


pli: Kiñci parijīyati sabbamaniccaṁ,


pli: Evaṁ samecca caranti mutattā.


pli: Upadhīsu janā gadhitāse,


pli: Diṭṭhasute paṭighe ca mute ca;


pli: Ettha vinodaya chandamanejo,


pli: Yo ettha na limpati taṁ munimāhu.


pli: Atha saṭṭhinissitā savitakkā,


pli: Puthū janatāya adhammā niviṭṭhā;


pli: Na ca vaggagatassa kuhiñci,


pli: No pana duṭṭhullabhāṇī sa bhikkhu.


pli: Dabbo cirarattasamāhito,


pli: Akuhako nipako apihālu;


pli: Santaṁ padaṁ ajjhagamā muni paṭicca,


pli: Parinibbuto kaṅkhati kālan”ti.


title_pli: Saṁyutta Nikāya 8.3 1. Vaṅgīsavagga

pli: Saṁyutta Nikāya 8.3


pli: 1. Vaṅgīsavagga


pli: Pesalasutta


pli: Ekaṁ samayaṁ āyasmā vaṅgīso āḷaviyaṁ viharati aggāḷave cetiye āyasmatā nigrodhakappena upajjhāyena saddhiṁ.


pli: Tena kho pana samayena āyasmā vaṅgīso attano paṭibhānena aññe pesale bhikkhū atimaññati.


pli: Atha kho āyasmato vaṅgīsassa etadahosi:


pli: “alābhā vata me, na vata me lābhā; dulladdhaṁ vata me, na vata me suladdhaṁ;


pli: yvāhaṁ attano paṭibhānena aññe pesale bhikkhū atimaññāmī”ti.


pli: Atha kho āyasmā vaṅgīso attanāva attano vippaṭisāraṁ uppādetvā tāyaṁ velāyaṁ imā gāthāyo abhāsi:


pli: “Mānaṁ pajahassu gotama,


pli: Mānapathañca pajahassu;


pli: Asesaṁ mānapathasmiṁ,


pli: Samucchito vippaṭisārīhuvā cirarattaṁ.


pli: Makkhena makkhitā pajā,


pli: Mānahatā nirayaṁ papatanti;


pli: Socanti janā cirarattaṁ,


pli: Mānahatā nirayaṁ upapannā.


pli: Na hi socati bhikkhu kadāci,


pli: Maggajino sammāpaṭipanno;


pli: Kittiñca sukhañca anubhoti,


pli: Dhammadasoti tamāhu pahitattaṁ.


pli: Tasmā akhilodha padhānavā,


pli: Nīvaraṇāni pahāya visuddho;


pli: Mānañca pahāya asesaṁ,


pli: Vijjāyantakaro samitāvī”ti.


title_pli: Saṁyutta Nikāya 8.4 1. Vaṅgīsavagga

pli: Saṁyutta Nikāya 8.4


pli: 1. Vaṅgīsavagga


pli: Ānandasutta


pli: Ekaṁ samayaṁ āyasmā ānando sāvatthiyaṁ viharati jetavane anāthapiṇḍikassa ārāme.


pli: Atha kho āyasmā ānando pubbaṇhasamayaṁ nivāsetvā pattacīvaramādāya sāvatthiṁ piṇḍāya pāvisi āyasmatā vaṅgīsena pacchāsamaṇena.


pli: Tena kho pana samayena āyasmato vaṅgīsassa anabhirati uppannā hoti, rāgo cittaṁ anuddhaṁseti.


pli: Atha kho āyasmā vaṅgīso āyasmantaṁ ānandaṁ gāthāya ajjhabhāsi:


pli: “Kāmarāgena ḍayhāmi,


pli: cittaṁ me pariḍayhati;


pli: Sādhu nibbāpanaṁ brūhi,


pli: anukampāya gotamā”ti.


pli: “Saññāya vipariyesā,


pli: cittaṁ te pariḍayhati;


pli: Nimittaṁ parivajjehi,


pli: subhaṁ rāgūpasaṁhitaṁ.


pli: Saṅkhāre parato passa,


pli: dukkhato mā ca attato;


pli: Nibbāpehi mahārāgaṁ,


pli: mā ḍayhittho punappunaṁ.


pli: Asubhāya cittaṁ bhāvehi,


pli: ekaggaṁ susamāhitaṁ;


pli: Sati kāyagatā tyatthu,


pli: nibbidābahulo bhava.


pli: Animittañca bhāvehi,


pli: mānānusayamujjaha;


pli: Tato mānābhisamayā,


pli: upasanto carissasī”ti.


title_pli: Saṁyutta Nikāya 8.5 1. Vaṅgīsavagga

pli: Saṁyutta Nikāya 8.5


pli: 1. Vaṅgīsavagga


pli: Subhāsitasutta


pli: Sāvatthinidānaṁ.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Catūhi, bhikkhave, aṅgehi samannāgatā vācā subhāsitā hoti, no dubbhāsitā; anavajjā ca ananuvajjā ca viññūnaṁ.


pli: Katamehi catūhi?


pli: Idha, bhikkhave, bhikkhu subhāsitaṁyeva bhāsati no dubbhāsitaṁ, dhammaṁyeva bhāsati no adhammaṁ, piyaṁyeva bhāsati no appiyaṁ, saccaṁyeva bhāsati no alikaṁ.


pli: Imehi kho, bhikkhave, catūhi aṅgehi samannāgatā vācā subhāsitā hoti, no dubbhāsitā, anavajjā ca ananuvajjā ca viññūnan”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Subhāsitaṁ uttamamāhu santo,


pli: Dhammaṁ bhaṇe nādhammaṁ taṁ dutiyaṁ;


pli: Piyaṁ bhaṇe nāppiyaṁ taṁ tatiyaṁ,


pli: Saccaṁ bhaṇe nālikaṁ taṁ catutthan”ti.


pli: Atha kho āyasmā vaṅgīso uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, vaṅgīsā”ti bhagavā avoca.


pli: Atha kho āyasmā vaṅgīso bhagavantaṁ sammukhā sāruppāhi gāthāhi abhitthavi:


pli: “Tameva vācaṁ bhāseyya,


pli: yāyattānaṁ na tāpaye;


pli: Pare ca na vihiṁseyya,


pli: sā ve vācā subhāsitā.


pli: Piyavācaṁva bhāseyya,


pli: yā vācā paṭinanditā;


pli: Yaṁ anādāya pāpāni,


pli: paresaṁ bhāsate piyaṁ.


pli: Saccaṁ ve amatā vācā,


pli: esa dhammo sanantano;


pli: Sacce atthe ca dhamme ca,


pli: āhu santo patiṭṭhitā.


pli: Yaṁ buddho bhāsate vācaṁ,


pli: khemaṁ nibbānapattiyā;


pli: Dukkhassantakiriyāya,


pli: sā ve vācānamuttamā”ti.


title_pli: Saṁyutta Nikāya 8.6 1. Vaṅgīsavagga

pli: Saṁyutta Nikāya 8.6


pli: 1. Vaṅgīsavagga


pli: Sāriputtasutta


pli: Ekaṁ samayaṁ āyasmā sāriputto sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā sāriputto bhikkhū dhammiyā kathāya sandasseti samādapeti samuttejeti sampahaṁseti poriyā vācāya vissaṭṭhāya anelagalāya atthassa viññāpaniyā.


pli: Te ca bhikkhū aṭṭhiṁ katvā manasi katvā sabbacetasā samannāharitvā ohitasotā dhammaṁ suṇanti.


pli: Atha kho āyasmato vaṅgīsassa etadahosi:


pli: “ayaṁ kho āyasmā sāriputto bhikkhū dhammiyā kathāya sandasseti samādapeti samuttejeti sampahaṁseti poriyā vācāya vissaṭṭhāya anelagalāya atthassa viññāpaniyā.


pli: Yannūnāhaṁ āyasmantaṁ sāriputtaṁ sammukhā sāruppāhi gāthāhi abhitthaveyyan”ti.


pli: Atha kho āyasmā vaṅgīso uṭṭhāyāsanā ekaṁsaṁ uttarāsaṅgaṁ karitvā yenāyasmā sāriputto tenañjaliṁ paṇāmetvā āyasmantaṁ sāriputtaṁ etadavoca:


pli: “paṭibhāti maṁ, āvuso sāriputta, paṭibhāti maṁ, āvuso sāriputtā”ti.


pli: “Paṭibhātu taṁ, āvuso vaṅgīsā”ti.


pli: Atha kho āyasmā vaṅgīso āyasmantaṁ sāriputtaṁ sammukhā sāruppāhi gāthāhi abhitthavi:


pli: “Gambhīrapañño medhāvī,


pli: maggāmaggassa kovido;


pli: Sāriputto mahāpañño,


pli: dhammaṁ deseti bhikkhunaṁ.


pli: Saṅkhittenapi deseti,


pli: vitthārenapi bhāsati;


pli: Sāḷikāyiva nigghoso,


pli: paṭibhānaṁ udīrayi.


pli: Tassa taṁ desayantassa,


pli: suṇanti madhuraṁ giraṁ;


pli: Sarena rajanīyena,


pli: savanīyena vaggunā;


pli: Udaggacittā muditā,


pli: sotaṁ odhenti bhikkhavo”ti.


title_pli: Saṁyutta Nikāya 8.7 1. Vaṅgīsavagga

pli: Saṁyutta Nikāya 8.7


pli: 1. Vaṅgīsavagga


pli: Pavāraṇāsutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde mahatā bhikkhusaṅghena saddhiṁ pañcamattehi bhikkhusatehi sabbeheva arahantehi.


pli: Tena kho pana samayena bhagavā tadahuposathe pannarase pavāraṇāya bhikkhusaṅghaparivuto abbhokāse nisinno hoti.


pli: Atha kho bhagavā tuṇhībhūtaṁ bhikkhusaṅghaṁ anuviloketvā bhikkhū āmantesi:


pli: “handa dāni, bhikkhave, pavāremi vo.


pli: Na ca me kiñci garahatha kāyikaṁ vā vācasikaṁ vā”ti.


pli: Evaṁ vutte, āyasmā sāriputto uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “na kho mayaṁ, bhante, bhagavato kiñci garahāma kāyikaṁ vā vācasikaṁ vā.


pli: Bhagavā hi, bhante, anuppannassa maggassa uppādetā, asañjātassa maggassa sañjanetā, anakkhātassa maggassa akkhātā, maggaññū maggavidū maggakovido.


pli: Maggānugā ca, bhante, etarahi sāvakā viharanti pacchā samannāgatā;


pli: ahañca kho, bhante, bhagavantaṁ pavāremi.


pli: Na ca me bhagavā kiñci garahati kāyikaṁ vā vācasikaṁ vā”ti.


pli: “Na khvāhaṁ te, sāriputta, kiñci garahāmi kāyikaṁ vā vācasikaṁ vā.


pli: Paṇḍito tvaṁ, sāriputta, mahāpañño tvaṁ, sāriputta, puthupañño tvaṁ, sāriputta, hāsapañño tvaṁ, sāriputta, javanapañño tvaṁ, sāriputta, tikkhapañño tvaṁ, sāriputta, nibbedhikapañño tvaṁ, sāriputta.


pli: Seyyathāpi, sāriputta, rañño cakkavattissa jeṭṭhaputto pitarā pavattitaṁ cakkaṁ sammadeva anuppavatteti;


pli: evameva kho tvaṁ, sāriputta, mayā anuttaraṁ dhammacakkaṁ pavattitaṁ sammadeva anuppavattesī”ti.


pli: “No ce kira me, bhante, bhagavā kiñci garahati kāyikaṁ vā vācasikaṁ vā.


pli: Imesaṁ pana, bhante, bhagavā pañcannaṁ bhikkhusatānaṁ na kiñci garahati kāyikaṁ vā vācasikaṁ vā”ti.


pli: “Imesampi khvāhaṁ, sāriputta, pañcannaṁ bhikkhusatānaṁ na kiñci garahāmi kāyikaṁ vā vācasikaṁ vā.


pli: Imesañhi, sāriputta, pañcannaṁ bhikkhusatānaṁ saṭṭhi bhikkhū tevijjā, saṭṭhi bhikkhū chaḷabhiññā, saṭṭhi bhikkhū ubhatobhāgavimuttā, atha itare paññāvimuttā”ti.


pli: Atha kho āyasmā vaṅgīso uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, vaṅgīsā”ti bhagavā avoca.


pli: Atha kho āyasmā vaṅgīso bhagavantaṁ sammukhā sāruppāhi gāthāhi abhitthavi:


pli: “Ajja pannarase visuddhiyā,


pli: Bhikkhū pañcasatā samāgatā;


pli: Saṁyojanabandhanacchidā,


pli: Anīghā khīṇapunabbhavā isī.


pli: Cakkavattī yathā rājā,


pli: amaccaparivārito;


pli: Samantā anupariyeti,


pli: sāgarantaṁ mahiṁ imaṁ.


pli: Evaṁ vijitasaṅgāmaṁ,


pli: satthavāhaṁ anuttaraṁ;


pli: Sāvakā payirupāsanti,


pli: tevijjā maccuhāyino.


pli: Sabbe bhagavato puttā,


pli: palāpettha na vijjati;


pli: Taṇhāsallassa hantāraṁ,


pli: vande ādiccabandhunan”ti.


title_pli: Saṁyutta Nikāya 8.8 1. Vaṅgīsavagga

pli: Saṁyutta Nikāya 8.8


pli: 1. Vaṅgīsavagga


pli: Parosahassasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme mahatā bhikkhusaṅghena saddhiṁ aḍḍhatelasehi bhikkhusatehi.


pli: Tena kho pana samayena bhagavā bhikkhū nibbānapaṭisaṁyuttāya dhammiyā kathāya sandasseti samādapeti samuttejeti sampahaṁseti.


pli: Te ca bhikkhū aṭṭhiṁ katvā manasi katvā sabbacetasā samannāharitvā ohitasotā dhammaṁ suṇanti.


pli: Atha kho āyasmato vaṅgīsassa etadahosi:


pli: “ayaṁ kho bhagavā bhikkhū nibbānapaṭisaṁyuttāya dhammiyā kathāya sandasseti samādapeti samuttejeti sampahaṁseti.


pli: Yannūnāhaṁ bhagavantaṁ sammukhā sāruppāhi gāthāhi abhitthaveyyan”ti.


pli: Atha kho āyasmā vaṅgīso uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, vaṅgīsā”ti bhagavā avoca.


pli: Atha kho āyasmā vaṅgīso bhagavantaṁ sammukhā sāruppāhi gāthāhi abhitthavi:


pli: “Parosahassaṁ bhikkhūnaṁ,


pli: sugataṁ payirupāsati;


pli: Desentaṁ virajaṁ dhammaṁ,


pli: nibbānaṁ akutobhayaṁ.


pli: Suṇanti dhammaṁ vimalaṁ,


pli: sammāsambuddhadesitaṁ;


pli: Sobhati vata sambuddho,


pli: bhikkhusaṅghapurakkhato.


pli: Nāganāmosi bhagavā,


pli: isīnaṁ isisattamo;


pli: Mahāmeghova hutvāna,


pli: sāvake abhivassati.


pli: Divāvihārā nikkhamma,


pli: satthudassanakamyatā;


pli: Sāvako te mahāvīra,


pli: pāde vandati vaṅgiso”ti.


pli: “Kiṁ nu te, vaṅgīsa, imā gāthāyo pubbe parivitakkitā, udāhu ṭhānasova taṁ paṭibhantī”ti?


pli: “Na kho me, bhante, imā gāthāyo pubbe parivitakkitā, atha kho ṭhānasova maṁ paṭibhantī”ti.


pli: “Tena hi taṁ, vaṅgīsa, bhiyyoso mattāya pubbe aparivitakkitā gāthāyo paṭibhantū”ti.


pli: “Evaṁ, bhante”ti kho āyasmā vaṅgīso bhagavato paṭissutvā bhiyyoso mattāya bhagavantaṁ pubbe aparivitakkitāhi gāthāhi abhitthavi:


pli: “Ummaggapathaṁ mārassa abhibhuyya,


pli: Carasi pabhijja khilāni;


pli: Taṁ passatha bandhapamuñcakaraṁ,


pli: Asitaṁ bhāgaso pavibhajaṁ.


pli: Oghassa nittharaṇatthaṁ,


pli: Anekavihitaṁ maggaṁ akkhāsi;


pli: Tasmiñce amate akkhāte,


pli: Dhammaddasā ṭhitā asaṁhīrā.


pli: Pajjotakaro ativijjha,


pli: Sabbaṭṭhitīnaṁ atikkamamaddasa;


pli: Ñatvā ca sacchikatvā ca,


pli: Aggaṁ so desayi dasaddhānaṁ.


pli: Evaṁ sudesite dhamme,


pli: Ko pamādo vijānataṁ dhammaṁ;


pli: Tasmā hi tassa bhagavato sāsane,


pli: Appamatto sadā namassamanusikkhe”ti.


title_pli: Saṁyutta Nikāya 8.9 1. Vaṅgīsavagga

pli: Saṁyutta Nikāya 8.9


pli: 1. Vaṅgīsavagga


pli: Koṇḍaññasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho āyasmā aññāsikoṇḍañño sucirasseva yena bhagavā tenupasaṅkami; upasaṅkamitvā bhagavato pādesu sirasā nipatitvā bhagavato pādāni mukhena ca paricumbati, pāṇīhi ca parisambāhati, nāmañca sāveti:


pli: “koṇḍaññohaṁ, bhagavā, koṇḍaññohaṁ, sugatā”ti.


pli: Atha kho āyasmato vaṅgīsassa etadahosi:


pli: “ayaṁ kho āyasmā aññāsikoṇḍañño sucirasseva yena bhagavā tenupasaṅkami; upasaṅkamitvā bhagavato pādesu sirasā nipatitvā bhagavato pādāni mukhena ca paricumbati, pāṇīhi ca parisambāhati, nāmañca sāveti:


pli: ‘koṇḍaññohaṁ, bhagavā, koṇḍaññohaṁ, sugatā’ti.


pli: Yannūnāhaṁ āyasmantaṁ aññāsikoṇḍaññaṁ bhagavato sammukhā sāruppāhi gāthāhi abhitthaveyyan”ti.


pli: Atha kho āyasmā vaṅgīso uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, vaṅgīsā”ti bhagavā avoca.


pli: Atha kho āyasmā vaṅgīso āyasmantaṁ aññāsikoṇḍaññaṁ bhagavato sammukhā sāruppāhi gāthāhi abhitthavi:


pli: “Buddhānubuddho so thero,


pli: koṇḍañño tibbanikkamo;


pli: Lābhī sukhavihārānaṁ,


pli: vivekānaṁ abhiṇhaso.


pli: Yaṁ sāvakena pattabbaṁ,


pli: satthusāsanakārinā;


pli: Sabbassa taṁ anuppattaṁ,


pli: appamattassa sikkhato.


pli: Mahānubhāvo tevijjo,


pli: cetopariyāyakovido;


pli: Koṇḍañño buddhadāyādo,


pli: pāde vandati satthuno”ti.


title_pli: Saṁyutta Nikāya 9.1 1. Vanavagga

pli: Saṁyutta Nikāya 9.1


pli: 1. Vanavagga


pli: Vivekasutta


pli: Evaṁ me sutaṁ—


pli: ekaṁ samayaṁ aññataro bhikkhu kosalesu viharati aññatarasmiṁ vanasaṇḍe.


pli: Tena kho pana samayena so bhikkhu divāvihāragato pāpake akusale vitakke vitakketi gehanissite.


pli: Atha kho yā tasmiṁ vanasaṇḍe adhivatthā devatā tassa bhikkhuno anukampikā atthakāmā taṁ bhikkhuṁ saṁvejetukāmā yena so bhikkhu tenupasaṅkami; upasaṅkamitvā taṁ bhikkhuṁ gāthāhi ajjhabhāsi:


pli: “Vivekakāmosi vanaṁ paviṭṭho,


pli: Atha te mano niccharatī bahiddhā;


pli: Jano janasmiṁ vinayassu chandaṁ,


pli: Tato sukhī hohisi vītarāgo.


pli: Aratiṁ pajahāsi sato,


pli: Bhavāsi sataṁ taṁ sārayāmase;


pli: Pātālarajo hi duttaro,


pli: Mā taṁ kāmarajo avāhari.


pli: Sakuṇo yathā paṁsukunthito,


pli: Vidhunaṁ pātayati sitaṁ rajaṁ;


pli: Evaṁ bhikkhu padhānavā satimā,


pli: Vidhunaṁ pātayati sitaṁ rajan”ti.


pli: Atha kho so bhikkhu tāya devatāya saṁvejito saṁvegamāpādīti.


title_pli: Saṁyutta Nikāya 9.10 1. Vanavagga

pli: Saṁyutta Nikāya 9.10


pli: 1. Vanavagga


pli: Sajjhāyasutta


pli: Ekaṁ samayaṁ aññataro bhikkhu kosalesu viharati aññatarasmiṁ vanasaṇḍe.


pli: Tena kho pana samayena so bhikkhu yaṁ sudaṁ pubbe ativelaṁ sajjhāyabahulo viharati so aparena samayena appossukko tuṇhībhūto saṅkasāyati.


pli: Atha kho yā tasmiṁ vanasaṇḍe adhivatthā devatā tassa bhikkhuno dhammaṁ asuṇantī yena so bhikkhu tenupasaṅkami; upasaṅkamitvā taṁ bhikkhuṁ gāthāya ajjhabhāsi:


pli: “Kasmā tuvaṁ dhammapadāni bhikkhu,


pli: Nādhīyasi bhikkhuhi saṁvasanto;


pli: Sutvāna dhammaṁ labhatippasādaṁ,


pli: Diṭṭheva dhamme labhatippasaṁsan”ti.


pli: “Ahu pure dhammapadesu chando,


pli: Yāva virāgena samāgamimha;


pli: Yato virāgena samāgamimha,


pli: Yaṁ kiñci diṭṭhaṁva sutaṁ mutaṁ vā;


pli: Aññāya nikkhepanamāhu santo”ti.


title_pli: Saṁyutta Nikāya 9.11 1. Vanavagga

pli: Saṁyutta Nikāya 9.11


pli: Akusalavitakkasutta


pli: Tena kho pana samayena so bhikkhu divāvihāragato pāpake akusale vitakke vitakketi, seyyathidaṁ—


pli: Atha kho yā tasmiṁ vanasaṇḍe adhivatthā devatā tassa bhikkhuno anukampikā atthakāmā taṁ bhikkhuṁ saṁvejetukāmā yena so bhikkhu tenupasaṅkami; upasaṅkamitvā taṁ bhikkhuṁ gāthāhi ajjhabhāsi:


pli: “Ayoniso manasikārā,


pli: so vitakkehi khajjasi;


pli: Ayoniso paṭinissajja,


pli: yoniso anucintaya.


pli: Satthāraṁ dhammamārabbha,


pli: saṅghaṁ sīlāni attano;


pli: Adhigacchasi pāmojjaṁ,


pli: pītisukhamasaṁsayaṁ;


pli: Tato pāmojjabahulo,


pli: dukkhassantaṁ karissasī”ti.


pli: Atha kho so bhikkhu tāya devatāya saṁvejito saṁvegamāpādīti.


title_pli: Saṁyutta Nikāya 9.12 1. Vanavagga

pli: Saṁyutta Nikāya 9.12


pli: 1. Vanavagga


pli: Majjhanhikasutta


pli: Ekaṁ samayaṁ aññataro bhikkhu kosalesu viharati aññatarasmiṁ vanasaṇḍe.


pli: Atha kho tasmiṁ vanasaṇḍe adhivatthā devatā yena so bhikkhu tenupasaṅkami; upasaṅkamitvā tassa bhikkhuno santike imaṁ gāthaṁ abhāsi:


pli: “Ṭhite majjhanhike kāle,


pli: sannisīvesu pakkhisu;


pli: Saṇateva brahāraññaṁ,


pli: taṁ bhayaṁ paṭibhāti maṁ.


pli: Ṭhite majjhanhike kāle,


pli: sā rati paṭibhāti man”ti.


title_pli: Saṁyutta Nikāya 9.13 1. Vanavagga

pli: Saṁyutta Nikāya 9.13


pli: Pākatindriyasutta


pli: Ekaṁ samayaṁ sambahulā bhikkhū kosalesu viharanti aññatarasmiṁ vanasaṇḍe uddhatā unnaḷā capalā mukharā vikiṇṇavācā muṭṭhassatino asampajānā asamāhitā vibbhantacittā pākatindriyā.


pli: Atha kho yā tasmiṁ vanasaṇḍe adhivatthā devatā tesaṁ bhikkhūnaṁ anukampikā atthakāmā te bhikkhū saṁvejetukāmā yena te bhikkhū tenupasaṅkami; upasaṅkamitvā te bhikkhū gāthāhi ajjhabhāsi:


pli: “Sukhajīvino pure āsuṁ,


pli: bhikkhū gotamasāvakā;


pli: Anicchā piṇḍamesanā,


pli: anicchā sayanāsanaṁ;


pli: Loke aniccataṁ ñatvā,


pli: dukkhassantaṁ akaṁsu te.


pli: Dupposaṁ katvā attānaṁ,


pli: gāme gāmaṇikā viya;


pli: Bhutvā bhutvā nipajjanti,


pli: parāgāresu mucchitā.


pli: Saṅghassa añjaliṁ katvā,


pli: idhekacce vadāmahaṁ;


pli: Apaviddhā anāthā te,


pli: yathā petā tatheva te.


pli: Ye kho pamattā viharanti,


pli: te me sandhāya bhāsitaṁ;


pli: Ye appamattā viharanti,


pli: namo tesaṁ karomahan”ti.


pli: Atha kho te bhikkhū tāya devatāya saṁvejitā saṁvegamāpādunti.


title_pli: Saṁyutta Nikāya 9.14 1. Vanavagga

pli: Saṁyutta Nikāya 9.14


pli: 1. Vanavagga


pli: Gandhatthenasutta


pli: Ekaṁ samayaṁ aññataro bhikkhu kosalesu viharati aññatarasmiṁ vanasaṇḍe.


pli: Tena kho pana samayena so bhikkhu pacchābhattaṁ piṇḍapātapaṭikkanto pokkharaṇiṁ ogāhetvā padumaṁ upasiṅghati.


pli: Atha kho yā tasmiṁ vanasaṇḍe adhivatthā devatā tassa bhikkhuno anukampikā atthakāmā taṁ bhikkhuṁ saṁvejetukāmā yena so bhikkhu tenupasaṅkami; upasaṅkamitvā taṁ bhikkhuṁ gāthāya ajjhabhāsi:


pli: “Yametaṁ vārijaṁ pupphaṁ,


pli: adinnaṁ upasiṅghasi;


pli: Ekaṅgametaṁ theyyānaṁ,


pli: gandhatthenosi mārisā”ti.


pli: “Na harāmi na bhañjāmi,


pli: ārā siṅghāmi vārijaṁ;


pli: Atha kena nu vaṇṇena,


pli: gandhatthenoti vuccati.


pli: Yvāyaṁ bhisāni khanati,


pli: puṇḍarīkāni bhañjati;


pli: Evaṁ ākiṇṇakammanto,


pli: kasmā eso na vuccatī”ti.


pli: “Ākiṇṇaluddo puriso,


pli: dhāticelaṁva makkhito;


pli: Tasmiṁ me vacanaṁ natthi,


pli: tvañcārahāmi vattave.


pli: Anaṅgaṇassa posassa,


pli: niccaṁ sucigavesino;


pli: Vālaggamattaṁ pāpassa,


pli: abbhāmattaṁva khāyatī”ti.


pli: “Addhā maṁ yakkha jānāsi,


pli: atho me anukampasi;


pli: Punapi yakkha vajjāsi,


pli: yadā passasi edisan”ti.


pli: “Neva taṁ upajīvāma,


pli: napi te bhatakāmhase;


pli: Tvameva bhikkhu jāneyya,


pli: yena gaccheyya suggatin”ti.


pli: Atha kho so bhikkhu tāya devatāya saṁvejito saṁvegamāpādīti.


pli: Vanavaggo paṭhamo.


pli: Tassuddānaṁ


pli: Vivekaṁ upaṭṭhānañca,


pli: Kassapagottena sambahulā;


pli: Ānando anuruddho ca,


pli: Nāgadattañca kulagharaṇī.


pli: Vajjiputto ca vesālī,


pli: Sajjhāyena ayoniso;


pli: Majjhanhikālamhi pākatindriya—


pli: Padumapupphena cuddasa bhaveti.


pli: Vanasaṁyuttaṁ samattaṁ.


title_pli: Saṁyutta Nikāya 9.2 1. Vanavagga

pli: Saṁyutta Nikāya 9.2


pli: 1. Vanavagga


pli: Upaṭṭhānasutta


pli: Ekaṁ samayaṁ aññataro bhikkhu kosalesu viharati aññatarasmiṁ vanasaṇḍe.


pli: Tena kho pana samayena so bhikkhu divāvihāragato supati.


pli: Atha kho yā tasmiṁ vanasaṇḍe adhivatthā devatā tassa bhikkhuno anukampikā atthakāmā taṁ bhikkhuṁ saṁvejetukāmā yena so bhikkhu tenupasaṅkami; upasaṅkamitvā taṁ bhikkhuṁ gāthāhi ajjhabhāsi:


pli: “Uṭṭhehi bhikkhu kiṁ sesi,


pli: ko attho supitena te;


pli: Āturassa hi kā niddā,


pli: sallaviddhassa ruppato.


pli: Yāya saddhāya pabbajito,


pli: agārasmānagāriyaṁ;


pli: Tameva saddhaṁ brūhehi,


pli: mā niddāya vasaṁ gamī”ti.


pli: “Aniccā addhuvā kāmā,


pli: yesu mandova mucchito;


pli: Baddhesu muttaṁ asitaṁ,


pli: kasmā pabbajitaṁ tape.


pli: Chandarāgassa vinayā,


pli: avijjāsamatikkamā;


pli: Taṁ ñāṇaṁ paramodānaṁ,


pli: Chetvā avijjaṁ vijjāya,


pli: āsavānaṁ parikkhayā;


pli: Asokaṁ anupāyāsaṁ,


pli: Āraddhavīriyaṁ pahitattaṁ,


pli: Niccaṁ daḷhaparakkamaṁ;


pli: Nibbānaṁ abhikaṅkhantaṁ,


pli: Kasmā pabbajitaṁ tape”ti.


title_pli: Saṁyutta Nikāya 9.3 1. Vanavagga

pli: Saṁyutta Nikāya 9.3


pli: 1. Vanavagga


pli: Kassapagottasutta


pli: Ekaṁ samayaṁ āyasmā kassapagotto kosalesu viharati aññatarasmiṁ vanasaṇḍe.


pli: Tena kho pana samayena āyasmā kassapagotto divāvihāragato aññataraṁ chetaṁ ovadati.


pli: Atha kho yā tasmiṁ vanasaṇḍe adhivatthā devatā āyasmantaṁ kassapagottaṁ saṁvejetukāmā yenāyasmā kassapagotto tenupasaṅkami; upasaṅkamitvā āyasmantaṁ kassapagottaṁ gāthāhi ajjhabhāsi:


pli: “Giriduggacaraṁ chetaṁ,


pli: appapaññaṁ acetasaṁ;


pli: Akāle ovadaṁ bhikkhu,


pli: mandova paṭibhāti maṁ.


pli: Suṇāti na vijānāti,


pli: Āloketi na passati;


pli: Dhammasmiṁ bhaññamānasmiṁ,


pli: Atthaṁ bālo na bujjhati.


pli: Sacepi dasa pajjote,


pli: dhārayissasi kassapa;


pli: Neva dakkhati rūpāni,


pli: cakkhu hissa na vijjatī”ti.


pli: Atha kho āyasmā kassapagotto tāya devatāya saṁvejito saṁvegamāpādīti.


title_pli: Saṁyutta Nikāya 9.4 1. Vanavagga

pli: Saṁyutta Nikāya 9.4


pli: 1. Vanavagga


pli: Sambahulasutta


pli: Ekaṁ samayaṁ sambahulā bhikkhū kosalesu viharanti aññatarasmiṁ vanasaṇḍe.


pli: Atha kho te bhikkhū vassaṁvuṭṭhā temāsaccayena cārikaṁ pakkamiṁsu.


pli: Atha kho yā tasmiṁ vanasaṇḍe adhivatthā devatā te bhikkhū apassantī paridevamānā tāyaṁ velāyaṁ imaṁ gāthaṁ abhāsi:


pli: “Arati viya mejja khāyati,


pli: Bahuke disvāna vivitte āsane;


pli: Te cittakathā bahussutā,


pli: Kome gotamasāvakā gatā”ti.


pli: Evaṁ vutte, aññatarā devatā taṁ devataṁ gāthāya paccabhāsi:


pli: “Māgadhaṁ gatā kosalaṁ gatā,


pli: Ekacciyā pana vajjibhūmiyā;


pli: Magā viya asaṅgacārino,


pli: Aniketā viharanti bhikkhavo”ti.


title_pli: Saṁyutta Nikāya 9.5 1. Vanavagga

pli: Saṁyutta Nikāya 9.5


pli: Ānandasutta


pli: Ekaṁ samayaṁ āyasmā ānando kosalesu viharati aññatarasmiṁ vanasaṇḍe.


pli: Tena kho pana samayena āyasmā ānando ativelaṁ gihisaññattibahulo viharati.


pli: Atha kho yā tasmiṁ vanasaṇḍe adhivatthā devatā āyasmato ānandassa anukampikā atthakāmā āyasmantaṁ ānandaṁ saṁvejetukāmā yenāyasmā ānando tenupasaṅkami; upasaṅkamitvā āyasmantaṁ ānandaṁ gāthāya ajjhabhāsi:


pli: “Rukkhamūlagahanaṁ pasakkiya,


pli: Nibbānaṁ hadayasmiṁ opiya;


pli: Jhāya gotama mā pamādo,


pli: Kiṁ te biḷibiḷikā karissatī”ti.


pli: Atha kho āyasmā ānando tāya devatāya saṁvejito saṁvegamāpādīti.


title_pli: Saṁyutta Nikāya 9.6 1. Vanavagga

pli: Saṁyutta Nikāya 9.6


pli: 1. Vanavagga


pli: Anuruddhasutta


pli: Ekaṁ samayaṁ āyasmā anuruddho kosalesu viharati aññatarasmiṁ vanasaṇḍe.


pli: Atha kho aññatarā tāvatiṁsakāyikā devatā jālinī nāma āyasmato anuruddhassa purāṇadutiyikā yenāyasmā anuruddho tenupasaṅkami; upasaṅkamitvā āyasmantaṁ anuruddhaṁ gāthāya ajjhabhāsi:


pli: “Tattha cittaṁ paṇidhehi,


pli: yattha te vusitaṁ pure;


pli: Tāvatiṁsesu devesu,


pli: sabbakāmasamiddhisu;


pli: Purakkhato parivuto,


pli: devakaññāhi sobhasī”ti.


pli: “Duggatā devakaññāyo,


pli: sakkāyasmiṁ patiṭṭhitā;


pli: Te cāpi duggatā sattā,


pli: devakaññāhi patthitā”ti.


pli: “Na te sukhaṁ pajānanti,


pli: ye na passanti nandanaṁ;


pli: Āvāsaṁ naradevānaṁ,


pli: tidasānaṁ yasassinan”ti.


pli: “Na tvaṁ bāle vijānāsi,


pli: yathā arahataṁ vaco;


pli: Aniccā sabbasaṅkhārā,


pli: uppādavayadhammino;


pli: Uppajjitvā nirujjhanti,


pli: tesaṁ vūpasamo sukho.


pli: Natthi dāni punāvāso,


pli: devakāyasmi jālini;


pli: Vikkhīṇo jātisaṁsāro,


pli: natthi dāni punabbhavo”ti.


title_pli: Saṁyutta Nikāya 9.7 1. Vanavagga

pli: Saṁyutta Nikāya 9.7


pli: 1. Vanavagga


pli: Nāgadattasutta


pli: Ekaṁ samayaṁ āyasmā nāgadatto kosalesu viharati aññatarasmiṁ vanasaṇḍe.


pli: Tena kho pana samayena āyasmā nāgadatto atikālena gāmaṁ pavisati, atidivā paṭikkamati.


pli: Atha kho yā tasmiṁ vanasaṇḍe adhivatthā devatā āyasmato nāgadattassa anukampikā atthakāmā āyasmantaṁ nāgadattaṁ saṁvejetukāmā yenāyasmā nāgadatto tenupasaṅkami; upasaṅkamitvā āyasmantaṁ nāgadattaṁ gāthāhi ajjhabhāsi:


pli: “Kāle pavisa nāgadatta,


pli: Divā ca āgantvā ativelacārī;


pli: Saṁsaṭṭho gahaṭṭhehi,


pli: Samānasukhadukkho.


pli: Bhāyāmi nāgadattaṁ suppagabbhaṁ,


pli: Kulesu vinibaddhaṁ;


pli: Mā heva maccurañño balavato,


pli: Antakassa vasaṁ upesī”ti.


pli: Atha kho āyasmā nāgadatto tāya devatāya saṁvejito saṁvegamāpādīti.


title_pli: Saṁyutta Nikāya 9.8 1. Vanavagga

pli: Saṁyutta Nikāya 9.8


pli: Kulagharaṇīsutta


pli: Ekaṁ samayaṁ aññataro bhikkhu kosalesu viharati aññatarasmiṁ vanasaṇḍe.


pli: Tena kho pana samayena so bhikkhu aññatarasmiṁ kule ativelaṁ ajjhogāḷhappatto viharati.


pli: Atha kho yā tasmiṁ vanasaṇḍe adhivatthā devatā tassa bhikkhuno anukampikā atthakāmā taṁ bhikkhuṁ saṁvejetukāmā yā tasmiṁ kule kulagharaṇī, tassā vaṇṇaṁ abhinimminitvā yena so bhikkhu tenupasaṅkami; upasaṅkamitvā taṁ bhikkhuṁ gāthāya ajjhabhāsi:


pli: “Nadītīresu saṇṭhāne,


pli: sabhāsu rathiyāsu ca;


pli: Janā saṅgamma mantenti,


pli: mañca tañca kimantaran”ti.


pli: “Bahūhi saddā paccūhā,


pli: khamitabbā tapassinā;


pli: Na tena maṅku hotabbaṁ,


pli: na hi tena kilissati.


pli: Yo ca saddaparittāsī,


pli: vane vātamigo yathā;


pli: Lahucittoti taṁ āhu,


pli: nāssa sampajjate vatan”ti.


title_pli: Saṁyutta Nikāya 9.9 1. Vanavagga

pli: Saṁyutta Nikāya 9.9


pli: 1. Vanavagga


pli: Vajjiputtasutta


pli: Ekaṁ samayaṁ aññataro vajjiputtako bhikkhu vesāliyaṁ viharati aññatarasmiṁ vanasaṇḍe.


pli: Tena kho pana samayena vesāliyaṁ vajjiputtako sabbaratticāro hoti.


pli: Atha kho so bhikkhu vesāliyā tūriyatāḷitavāditanigghosasaddaṁ sutvā paridevamāno tāyaṁ velāyaṁ imaṁ gāthaṁ abhāsi:


pli: “Ekakā mayaṁ araññe viharāma,


pli: Apaviddhaṁva vanasmiṁ dārukaṁ;


pli: Etādisikāya rattiyā,


pli: Ko su nāmamhehi pāpiyo”ti.


pli: Atha kho yā tasmiṁ vanasaṇḍe adhivatthā devatā tassa bhikkhuno anukampikā atthakāmā taṁ bhikkhuṁ saṁvejetukāmā yena so bhikkhu tenupasaṅkami; upasaṅkamitvā taṁ bhikkhuṁ gāthāya ajjhabhāsi:


pli: “Ekakova tvaṁ araññe viharasi,


pli: Tassa te bahukā pihayanti,


pli: Nerayikā viya saggagāminan”ti.


pli: Atha kho so bhikkhu tāya devatāya saṁvejito saṁvegamāpādīti.


nikaya: snp

title_pli: Sutta Nipāta 1.1 Uragasutta

pli: Sutta Nipāta 1.1


pli: Uragasutta


pli: Yo uppatitaṁ vineti kodhaṁ,


pli: Visaṭaṁ sappavisaṁva osadhehi;


pli: So bhikkhu jahāti orapāraṁ,


pli: Urago jiṇṇamivattacaṁ purāṇaṁ.


pli: Yo rāgamudacchidā asesaṁ,


pli: Bhisapupphaṁva saroruhaṁ vigayha;


pli: Yo taṇhamudacchidā asesaṁ,


pli: Saritaṁ sīghasaraṁ visosayitvā;


pli: Yo mānamudabbadhī asesaṁ,


pli: Naḷasetuṁva sudubbalaṁ mahogho;


pli: Yo nājjhagamā bhavesu sāraṁ,


pli: Vicinaṁ pupphamivā udumbaresu;


pli: Yassantarato na santi kopā,


pli: Itibhavābhavatañca vītivatto;


pli: Yassa vitakkā vidhūpitā,


pli: Ajjhattaṁ suvikappitā asesā;


pli: Yo nāccasārī na paccasārī,


pli: Sabbaṁ accagamā imaṁ papañcaṁ;


pli: Sabbaṁ vitathamidanti ñatva loke;


pli: So bhikkhu jahāti orapāraṁ,


pli: Urago jiṇṇamivattacaṁ purāṇaṁ.


pli: Sabbaṁ vitathamidanti vītalobho;


pli: Sabbaṁ vitathamidanti vītarāgo;


pli: Sabbaṁ vitathamidanti vītadoso;


pli: Sabbaṁ vitathamidanti vītamoho;


pli: Yassānusayā na santi keci,


pli: Mūlā ca akusalā samūhatāse;


pli: Yassa darathajā na santi keci,


pli: Oraṁ āgamanāya paccayāse;


pli: Yassa vanathajā na santi keci,


pli: Vinibandhāya bhavāya hetukappā;


pli: Yo nīvaraṇe pahāya pañca,


pli: Anigho tiṇṇakathaṅkatho visallo;


pli: Urago jiṇṇamivattacaṁ purāṇanti.


pli: Uragasuttaṁ paṭhamaṁ.


title_pli: Sutta Nipāta 1.10 Āḷavakasutta

pli: Sutta Nipāta 1.10


pli: Āḷavakasutta


pli: Evaṁ me sutaṁ—


pli: ekaṁ samayaṁ bhagavā āḷaviyaṁ viharati āḷavakassa yakkhassa bhavane.


pli: Atha kho āḷavako yakkho yena bhagavā tenupasaṅkami; upasaṅkamitvā bhagavantaṁ etadavoca:


pli: “nikkhama, samaṇā”ti.


pli: “Sādhāvuso”ti bhagavā nikkhami.


pli: “Pavisa, samaṇā”ti.


pli: “Sādhāvuso”ti bhagavā pāvisi.


pli: Dutiyampi kho …pe…


pli: tatiyampi kho āḷavako yakkho bhagavantaṁ etadavoca:


pli: Catutthampi kho āḷavako yakkho bhagavantaṁ etadavoca:


pli: “Na khvāhaṁ taṁ, āvuso, nikkhamissāmi.


pli: Yaṁ te karaṇīyaṁ, taṁ karohī”ti.


pli: “Pañhaṁ taṁ, samaṇa, pucchissāmi.


pli: Sace me na byākarissasi, cittaṁ vā te khipissāmi, hadayaṁ vā te phālessāmi, pādesu vā gahetvā pāragaṅgāya khipissāmī”ti.


pli: “Na khvāhaṁ taṁ, āvuso, passāmi sadevake loke samārake sabrahmake sassamaṇabrāhmaṇiyā pajāya sadevamanussāya yo me cittaṁ vā khipeyya hadayaṁ vā phāleyya pādesu vā gahetvā pāragaṅgāya khipeyya.


pli: Api ca tvaṁ, āvuso, puccha yadākaṅkhasī”ti.


pli: Atha kho āḷavako yakkho bhagavantaṁ gāthāya ajjhabhāsi:


pli: “Kiṁ sūdha vittaṁ purisassa seṭṭhaṁ,


pli: Kiṁ su suciṇṇaṁ sukhamāvahāti;


pli: Kiṁ su have sādutaraṁ rasānaṁ,


pli: Kathaṁjīviṁ jīvitamāhu seṭṭhaṁ”.


pli: “Saddhīdha vittaṁ purisassa seṭṭhaṁ,


pli: Dhammo suciṇṇo sukhamāvahāti;


pli: Saccaṁ have sādutaraṁ rasānaṁ,


pli: Paññājīviṁ jīvitamāhu seṭṭhaṁ”.


pli: “Kathaṁ su tarati oghaṁ,


pli: kathaṁ su tarati aṇṇavaṁ;


pli: Kathaṁ su dukkhamacceti,


pli: kathaṁ su parisujjhati”.


pli: “Saddhāya tarati oghaṁ,


pli: appamādena aṇṇavaṁ;


pli: Vīriyena dukkhamacceti,


pli: paññāya parisujjhati”.


pli: “Kathaṁ su labhate paññaṁ,


pli: kathaṁ su vindate dhanaṁ;


pli: Kathaṁ su kittiṁ pappoti,


pli: kathaṁ mittāni ganthati;


pli: Asmā lokā paraṁ lokaṁ,


pli: kathaṁ pecca na socati”.


pli: “Saddahāno arahataṁ,


pli: dhammaṁ nibbānapattiyā;


pli: Sussūsaṁ labhate paññaṁ,


pli: appamatto vicakkhaṇo.


pli: Patirūpakārī dhuravā,


pli: uṭṭhātā vindate dhanaṁ;


pli: Saccena kittiṁ pappoti,


pli: dadaṁ mittāni ganthati.


pli: Yassete caturo dhammā,


pli: saddhassa gharamesino;


pli: Saccaṁ dhammo dhiti cāgo,


pli: sa ve pecca na socati.


pli: Iṅgha aññepi pucchassu,


pli: puthū samaṇabrāhmaṇe;


pli: Yadi saccā damā cāgā,


pli: khantyā bhiyyodha vijjati”.


pli: “Kathaṁ nu dāni puccheyyaṁ,


pli: Puthū samaṇabrāhmaṇe;


pli: Yohaṁ ajja pajānāmi,


pli: Yo attho samparāyiko.


pli: Atthāya vata me buddho,


pli: Vāsāyāḷavimāgamā;


pli: Yattha dinnaṁ mahapphalaṁ.


pli: So ahaṁ vicarissāmi,


pli: Gāmā gāmaṁ purā puraṁ;


pli: Namassamāno sambuddhaṁ,


pli: Dhammassa ca sudhammatan”ti.


pli: Āḷavakasuttaṁ dasamaṁ.


title_pli: Sutta Nipāta 1.11 Vijayasutta

pli: Sutta Nipāta 1.11


pli: Vijayasutta


pli: Caraṁ vā yadi vā tiṭṭhaṁ,


pli: nisinno uda vā sayaṁ;


pli: Samiñjeti pasāreti,


pli: esā kāyassa iñjanā.


pli: Aṭṭhinahārusaṁyutto,


pli: tacamaṁsāvalepano;


pli: Chaviyā kāyo paṭicchanno,


pli: yathābhūtaṁ na dissati.


pli: Antapūro udarapūro,


pli: yakanapeḷassa vatthino;


pli: Hadayassa papphāsassa,


pli: vakkassa pihakassa ca.


pli: Siṅghāṇikāya kheḷassa,


pli: sedassa ca medassa ca;


pli: Lohitassa lasikāya,


pli: pittassa ca vasāya ca.


pli: Athassa navahi sotehi,


pli: asucī savati sabbadā;


pli: Akkhimhā akkhigūthako,


pli: kaṇṇamhā kaṇṇagūthako.


pli: Siṅghāṇikā ca nāsato,


pli: mukhena vamatekadā;


pli: Pittaṁ semhañca vamati,


pli: kāyamhā sedajallikā.


pli: Athassa susiraṁ sīsaṁ,


pli: matthaluṅgassa pūritaṁ;


pli: Subhato naṁ maññati bālo,


pli: avijjāya purakkhato.


pli: Yadā ca so mato seti,


pli: Uddhumāto vinīlako;


pli: Apaviddho susānasmiṁ,


pli: Anapekkhā honti ñātayo.


pli: Khādanti naṁ suvānā ca,


pli: siṅgālā ca vakā kimī;


pli: Kākā gijjhā ca khādanti,


pli: ye caññe santi pāṇino.


pli: Sutvāna buddhavacanaṁ,


pli: Bhikkhu paññāṇavā idha;


pli: So kho naṁ parijānāti,


pli: Yathābhūtañhi passati.


pli: Yathā idaṁ tathā etaṁ,


pli: Yathā etaṁ tathā idaṁ;


pli: Ajjhattañca bahiddhā ca,


pli: Kāye chandaṁ virājaye.


pli: Chandarāgaviratto so,


pli: Ajjhagā amataṁ santiṁ,


pli: Nibbānaṁ padamaccutaṁ.


pli: Dvipādakoyaṁ asuci,


pli: Duggandho parihīrati;


pli: Nānākuṇapaparipūro,


pli: Vissavanto tato tato.


pli: Etādisena kāyena,


pli: Yo maññe uṇṇametave;


pli: Paraṁ vā avajāneyya,


pli: Kimaññatra adassanāti.


pli: Vijayasuttaṁ ekādasamaṁ.


title_pli: Sutta Nipāta 1.12 Munisutta

pli: Sutta Nipāta 1.12


pli: Munisutta


pli: Santhavāto bhayaṁ jātaṁ,


pli: niketā jāyate rajo;


pli: Aniketamasanthavaṁ,


pli: etaṁ ve munidassanaṁ.


pli: Yo jātamucchijja na ropayeyya,


pli: Jāyantamassa nānuppavecche;


pli: Tamāhu ekaṁ muninaṁ carantaṁ,


pli: Addakkhi so santipadaṁ mahesi.


pli: Saṅkhāya vatthūni pamāya bījaṁ,


pli: Sinehamassa nānuppavecche;


pli: Sa ve munī jātikhayantadassī,


pli: Takkaṁ pahāya na upeti saṅkhaṁ.


pli: Aññāya sabbāni nivesanāni,


pli: Anikāmayaṁ aññatarampi tesaṁ;


pli: Sa ve munī vītagedho agiddho,


pli: Nāyūhatī pāragato hi hoti.


pli: Sabbābhibhuṁ sabbaviduṁ sumedhaṁ,


pli: Sabbesu dhammesu anūpalittaṁ;


pli: Sabbañjahaṁ taṇhakkhaye vimuttaṁ,


pli: Taṁ vāpi dhīrā muni vedayanti.


pli: Paññābalaṁ sīlavatūpapannaṁ,


pli: Samāhitaṁ jhānarataṁ satīmaṁ;


pli: Saṅgā pamuttaṁ akhilaṁ anāsavaṁ,


pli: Ekaṁ carantaṁ munimappamattaṁ,


pli: Nindāpasaṁsāsu avedhamānaṁ;


pli: Sīhaṁva saddesu asantasantaṁ,


pli: Vātaṁva jālamhi asajjamānaṁ;


pli: Padmaṁva toyena alippamānaṁ,


pli: Netāramaññesamanaññaneyyaṁ;


pli: Yo ogahaṇe thambhorivābhijāyati,


pli: Yasmiṁ pare vācāpariyantaṁ vadanti;


pli: Taṁ vītarāgaṁ susamāhitindriyaṁ,


pli: Yo ve ṭhitatto tasaraṁva ujju,


pli: Jigucchati kammehi pāpakehi;


pli: Vīmaṁsamāno visamaṁ samañca,


pli: Yo saññatatto na karoti pāpaṁ,


pli: Daharo majjhimo ca muni yatatto;


pli: Arosaneyyo na so roseti kañci,


pli: Taṁ vāpi dhīrā muni vedayanti.


pli: Yadaggato majjhato sesato vā,


pli: Piṇḍaṁ labhetha paradattūpajīvī;


pli: Nālaṁ thutuṁ nopi nipaccavādī,


pli: Muniṁ carantaṁ virataṁ methunasmā,


pli: Yo yobbane nopanibajjhate kvaci;


pli: Madappamādā virataṁ vippamuttaṁ,


pli: Aññāya lokaṁ paramatthadassiṁ,


pli: Oghaṁ samuddaṁ atitariya tādiṁ;


pli: Taṁ chinnaganthaṁ asitaṁ anāsavaṁ,


pli: Asamā ubho dūravihāravuttino,


pli: Gihī dāraposī amamo ca subbato;


pli: Parapāṇarodhāya gihī asaññato,


pli: Niccaṁ munī rakkhati pāṇine yato.


pli: Sikhī yathā nīlagīvo vihaṅgamo,


pli: Haṁsassa nopeti javaṁ kudācanaṁ;


pli: Evaṁ gihī nānukaroti bhikkhuno,


pli: Munino vivittassa vanamhi jhāyatoti.


pli: Munisuttaṁ dvādasamaṁ.


pli: Uragavaggo paṭhamo.


pli: Tassuddānaṁ


pli: Urago dhaniyo ceva,


pli: visāṇañca tathā kasi;


pli: Cundo parābhavo ceva,


pli: vasalo mettabhāvanā.


pli: Sātāgiro āḷavako,


pli: Vijayo ca tathā muni;


pli: Dvādasetāni suttāni,


pli: Uragavaggoti vuccatīti.


title_pli: Sutta Nipāta 1.2 Dhaniyasutta

pli: Sutta Nipāta 1.2


pli: Dhaniyasutta


pli: “Pakkodano duddhakhīrohamasmi,


pli: (iti dhaniyo gopo)


pli: Anutīre mahiyā samānavāso;


pli: Channā kuṭi āhito gini,


pli: Atha ce patthayasī pavassa deva”.


pli: “Akkodhano vigatakhilohamasmi,


pli: (iti bhagavā)


pli: Anutīre mahiyekarattivāso;


pli: Vivaṭā kuṭi nibbuto gini,


pli: “Andhakamakasā na vijjare,


pli: Kacche rūḷhatiṇe caranti gāvo;


pli: Vuṭṭhimpi saheyyumāgataṁ,


pli: “Baddhāsi bhisī susaṅkhatā,


pli: Tiṇṇo pāragato vineyya oghaṁ;


pli: Attho bhisiyā na vijjati,


pli: “Gopī mama assavā alolā,


pli: Dīgharattaṁ saṁvāsiyā manāpā;


pli: Tassā na suṇāmi kiñci pāpaṁ,


pli: “Cittaṁ mama assavaṁ vimuttaṁ,


pli: Dīgharattaṁ paribhāvitaṁ sudantaṁ;


pli: Pāpaṁ pana me na vijjati,


pli: Atha ce patthayasī pavassa deva”.


pli: “Attavetanabhatohamasmi,


pli: (iti dhaniyo gopo)


pli: Puttā ca me samāniyā arogā;


pli: Tesaṁ na suṇāmi kiñci pāpaṁ,


pli: “Nāhaṁ bhatakosmi kassaci,


pli: (iti bhagavā)


pli: Nibbiṭṭhena carāmi sabbaloke;


pli: Attho bhatiyā na vijjati,


pli: “Atthi vasā atthi dhenupā,


pli: Godharaṇiyo paveṇiyopi atthi;


pli: Usabhopi gavampatīdha atthi,


pli: “Natthi vasā natthi dhenupā,


pli: Godharaṇiyo paveṇiyopi natthi;


pli: Usabhopi gavampatīdha natthi,


pli: “Khilā nikhātā asampavedhī,


pli: Dāmā muñjamayā navā susaṇṭhānā;


pli: Na hi sakkhinti dhenupāpi chettuṁ,


pli: Atha ce patthayasī pavassa deva”.


pli: “Usabhoriva chetva bandhanāni,


pli: Nāgo pūtilataṁva dālayitvā;


pli: Nāhaṁ punupessaṁ gabbhaseyyaṁ,


pli: Ninnañca thalañca pūrayanto,


pli: Mahāmegho pavassi tāvadeva;


pli: Sutvā devassa vassato,


pli: Imamatthaṁ dhaniyo abhāsatha.


pli: “Lābhā vata no anappakā,


pli: Ye mayaṁ bhagavantaṁ addasāma;


pli: Saraṇaṁ taṁ upema cakkhuma,


pli: Satthā no hohi tuvaṁ mahāmuni.


pli: Gopī ca ahañca assavā,


pli: Brahmacariyaṁ sugate carāmase;


pli: Jātimaraṇassa pāragū,


pli: Dukkhassantakarā bhavāmase”.


pli: “Nandati puttehi puttimā,


pli: (iti māro pāpimā)


pli: Gomā gohi tatheva nandati;


pli: Upadhī hi narassa nandanā,


pli: Na hi so nandati yo nirūpadhi”.


pli: “Socati puttehi puttimā,


pli: (iti bhagavā)


pli: Gomā gohi tatheva socati;


pli: Upadhī hi narassa socanā,


pli: Na hi so socati yo nirūpadhī”ti.


pli: Dhaniyasuttaṁ dutiyaṁ.


title_pli: Sutta Nipāta 1.3 Khaggavisāṇasutta

pli: Sutta Nipāta 1.3


pli: Khaggavisāṇasutta


pli: “Sabbesu bhūtesu nidhāya daṇḍaṁ,


pli: Aviheṭhayaṁ aññatarampi tesaṁ;


pli: Na puttamiccheyya kuto sahāyaṁ,


pli: Eko care khaggavisāṇakappo”.


pli: “Saṁsaggajātassa bhavanti snehā,


pli: Snehanvayaṁ dukkhamidaṁ pahoti;


pli: Ādīnavaṁ snehajaṁ pekkhamāno,


pli: “Mitte suhajje anukampamāno,


pli: Hāpeti atthaṁ paṭibaddhacitto;


pli: Etaṁ bhayaṁ santhave pekkhamāno,


pli: “Vaṁso visālova yathā visatto,


pli: Puttesu dāresu ca yā apekkhā;


pli: Vaṁsakkaḷīrova asajjamāno,


pli: “Migo araññamhi yathā abaddho,


pli: Yenicchakaṁ gacchati gocarāya;


pli: Viññū naro seritaṁ pekkhamāno,


pli: “Āmantanā hoti sahāyamajjhe,


pli: Vāse ṭhāne gamane cārikāya;


pli: Anabhijjhitaṁ seritaṁ pekkhamāno,


pli: “Khiḍḍā ratī hoti sahāyamajjhe,


pli: Puttesu ca vipulaṁ hoti pemaṁ;


pli: Piyavippayogaṁ vijigucchamāno,


pli: Eko care khaggavisāṇakappo”.


pli: “Cātuddiso appaṭigho ca hoti,


pli: Santussamāno itarītarena;


pli: Parissayānaṁ sahitā achambhī,


pli: “Dussaṅgahā pabbajitāpi eke,


pli: Atho gahaṭṭhā gharamāvasantā;


pli: Appossukko paraputtesu hutvā,


pli: “Oropayitvā gihibyañjanāni,


pli: Sañchinnapatto yathā koviḷāro;


pli: Chetvāna vīro gihibandhanāni,


pli: “Sace labhetha nipakaṁ sahāyaṁ,


pli: Saddhiṁ caraṁ sādhuvihāridhīraṁ;


pli: Abhibhuyya sabbāni parissayāni,


pli: Careyya tenattamano satīmā”.


pli: “No ce labhetha nipakaṁ sahāyaṁ,


pli: Rājāva raṭṭhaṁ vijitaṁ pahāya,


pli: Eko care mātaṅgaraññeva nāgo”.


pli: “Addhā pasaṁsāma sahāyasampadaṁ,


pli: Seṭṭhā samā sevitabbā sahāyā;


pli: Ete aladdhā anavajjabhojī,


pli: Eko care khaggavisāṇakappo”.


pli: “Disvā suvaṇṇassa pabhassarāni,


pli: Kammāraputtena suniṭṭhitāni;


pli: Saṅghaṭṭamānāni duve bhujasmiṁ,


pli: “Evaṁ dutīyena sahā mamassa,


pli: Vācābhilāpo abhisajjanā vā;


pli: Etaṁ bhayaṁ āyatiṁ pekkhamāno,


pli: “Kāmā hi citrā madhurā manoramā,


pli: Virūparūpena mathenti cittaṁ;


pli: Ādīnavaṁ kāmaguṇesu disvā,


pli: “Ītī ca gaṇḍo ca upaddavo ca,


pli: Rogo ca sallañca bhayañca metaṁ;


pli: Etaṁ bhayaṁ kāmaguṇesu disvā,


pli: “Sītañca uṇhañca khudaṁ pipāsaṁ,


pli: Vātātape ḍaṁsasarīsape ca;


pli: Sabbānipetāni abhisambhavitvā,


pli: “Nāgova yūthāni vivajjayitvā,


pli: Sañjātakhandho padumī uḷāro;


pli: Yathābhirantaṁ viharaṁ araññe,


pli: Eko care khaggavisāṇakappo”.


pli: “Aṭṭhānataṁ saṅgaṇikāratassa,


pli: Yaṁ phassaye sāmayikaṁ vimuttiṁ;


pli: Ādiccabandhussa vaco nisamma,


pli: “Diṭṭhīvisūkāni upātivatto,


pli: Patto niyāmaṁ paṭiladdhamaggo;


pli: Uppannañāṇomhi anaññaneyyo,


pli: “Nillolupo nikkuho nippipāso,


pli: Nimmakkho niddhantakasāvamoho;


pli: Nirāsayo sabbaloke bhavitvā,


pli: “Pāpaṁ sahāyaṁ parivajjayetha,


pli: Anatthadassiṁ visame niviṭṭhaṁ;


pli: Sayaṁ na seve pasutaṁ pamattaṁ,


pli: “Bahussutaṁ dhammadharaṁ bhajetha,


pli: Mittaṁ uḷāraṁ paṭibhānavantaṁ;


pli: Aññāya atthāni vineyya kaṅkhaṁ,


pli: “Khiḍḍaṁ ratiṁ kāmasukhañca loke,


pli: Analaṅkaritvā anapekkhamāno;


pli: Vibhūsanaṭṭhānā virato saccavādī,


pli: Eko care khaggavisāṇakappo”.


pli: “Puttañca dāraṁ pitarañca mātaraṁ,


pli: Dhanāni dhaññāni ca bandhavāni;


pli: Hitvāna kāmāni yathodhikāni,


pli: “Saṅgo eso parittamettha sokhyaṁ,


pli: Appassādo dukkhamettha bhiyyo;


pli: Gaḷo eso iti ñatvā matīmā,


pli: “Sandālayitvāna saṁyojanāni,


pli: Jālaṁva bhetvā salilambucārī;


pli: Aggīva daḍḍhaṁ anivattamāno,


pli: “Okkhittacakkhu na ca pādalolo,


pli: Guttindriyo rakkhitamānasāno;


pli: Anavassuto apariḍayhamāno,


pli: “Ohārayitvā gihibyañjanāni,


pli: Sañchannapatto yathā pārichatto;


pli: Kāsāyavattho abhinikkhamitvā,


pli: “Rasesu gedhaṁ akaraṁ alolo,


pli: Anaññaposī sapadānacārī;


pli: Kule kule appaṭibaddhacitto,


pli: Eko care khaggavisāṇakappo”.


pli: “Pahāya pañcāvaraṇāni cetaso,


pli: Upakkilese byapanujja sabbe;


pli: Anissito chetva sinehadosaṁ,


pli: “Vipiṭṭhikatvāna sukhaṁ dukhañca,


pli: Pubbeva ca somanassadomanassaṁ;


pli: Laddhānupekkhaṁ samathaṁ visuddhaṁ,


pli: “Āraddhaviriyo paramatthapattiyā,


pli: Alīnacitto akusītavutti;


pli: Daḷhanikkamo thāmabalūpapanno,


pli: “Paṭisallānaṁ jhānamariñcamāno,


pli: Dhammesu niccaṁ anudhammacārī;


pli: Ādīnavaṁ sammasitā bhavesu,


pli: “Taṇhakkhayaṁ patthayamappamatto,


pli: Aneḷamūgo sutavā satīmā;


pli: Saṅkhātadhammo niyato padhānavā,


pli: “Sīhova saddesu asantasanto,


pli: Vātova jālamhi asajjamāno;


pli: Padumaṁva toyena alippamāno,


pli: Eko care khaggavisāṇakappo”.


pli: “Sīho yathā dāṭhabalī pasayha,


pli: Rājā migānaṁ abhibhuyya cārī;


pli: Sevetha pantāni senāsanāni,


pli: “Mettaṁ upekkhaṁ karuṇaṁ vimuttiṁ,


pli: Āsevamāno muditañca kāle;


pli: Sabbena lokena avirujjhamāno,


pli: “Rāgañca dosañca pahāya mohaṁ,


pli: Sandālayitvāna saṁyojanāni;


pli: Asantasaṁ jīvitasaṅkhayamhi,


pli: “Bhajanti sevanti ca kāraṇatthā,


pli: Nikkāraṇā dullabhā ajja mittā;


pli: Attaṭṭhapaññā asucī manussā,


pli: Khaggavisāṇasuttaṁ tatiyaṁ.


title_pli: Sutta Nipāta 1.4 Kasibhāradvājasutta

pli: Sutta Nipāta 1.4


pli: Kasibhāradvājasutta


pli: Evaṁ me sutaṁ—


pli: ekaṁ samayaṁ bhagavā magadhesu viharati dakkhiṇāgirismiṁ ekanāḷāyaṁ brāhmaṇagāme.


pli: Tena kho pana samayena kasibhāradvājassa brāhmaṇassa pañcamattāni naṅgalasatāni payuttāni honti vappakāle.


pli: Atha kho bhagavā pubbaṇhasamayaṁ nivāsetvā pattacīvaramādāya yena kasibhāradvājassa brāhmaṇassa kammanto tenupasaṅkami.


pli: Tena kho pana samayena kasibhāradvājassa brāhmaṇassa parivesanā vattati.


pli: Atha kho bhagavā yena parivesanā tenupasaṅkami; upasaṅkamitvā ekamantaṁ aṭṭhāsi.


pli: Addasā kho kasibhāradvājo brāhmaṇo bhagavantaṁ piṇḍāya ṭhitaṁ.


pli: Disvāna bhagavantaṁ etadavoca:


pli: “ahaṁ kho, samaṇa, kasāmi ca vapāmi ca; kasitvā ca vapitvā ca bhuñjāmi.


pli: Tvampi, samaṇa, kasassu ca vapassu ca; kasitvā ca vapitvā ca bhuñjassū”ti.


pli: “Ahampi kho, brāhmaṇa, kasāmi ca vapāmi ca; kasitvā ca vapitvā ca bhuñjāmī”ti.


pli: “Na kho pana mayaṁ passāma bhoto gotamassa yugaṁ vā naṅgalaṁ vā phālaṁ vā pācanaṁ vā balībadde vā.


pli: Atha ca pana bhavaṁ gotamo evamāha:


pli: ‘ahampi kho, brāhmaṇa, kasāmi ca vapāmi ca; kasitvā ca vapitvā ca bhuñjāmī’”ti.


pli: Atha kho kasibhāradvājo brāhmaṇo bhagavantaṁ gāthāya ajjhabhāsi:


pli: “Kassako paṭijānāsi,


pli: na ca passāma te kasiṁ;


pli: Kasiṁ no pucchito brūhi,


pli: yathā jānemu te kasiṁ”.


pli: “Saddhā bījaṁ tapo vuṭṭhi,


pli: paññā me yuganaṅgalaṁ;


pli: Hirī īsā mano yottaṁ,


pli: sati me phālapācanaṁ.


pli: Kāyagutto vacīgutto,


pli: āhāre udare yato;


pli: Saccaṁ karomi niddānaṁ,


pli: soraccaṁ me pamocanaṁ.


pli: Vīriyaṁ me dhuradhorayhaṁ,


pli: yogakkhemādhivāhanaṁ;


pli: Gacchati anivattantaṁ,


pli: yattha gantvā na socati.


pli: Evamesā kasī kaṭṭhā,


pli: Sā hoti amatapphalā;


pli: Etaṁ kasiṁ kasitvāna,


pli: Sabbadukkhā pamuccatī”ti.


pli: Atha kho kasibhāradvājo brāhmaṇo mahatiyā kaṁsapātiyā pāyasaṁ vaḍḍhetvā bhagavato upanāmesi:


pli: “bhuñjatu bhavaṁ gotamo pāyasaṁ.


pli: Kassako bhavaṁ;


pli: yañhi bhavaṁ gotamo amatapphalaṁ kasiṁ kasatī”ti.


pli: “Gāthābhigītaṁ me abhojaneyyaṁ,


pli: Sampassataṁ brāhmaṇa nesa dhammo;


pli: Gāthābhigītaṁ panudanti buddhā,


pli: Dhamme satī brāhmaṇa vuttiresā.


pli: Aññena ca kevalinaṁ mahesiṁ,


pli: Khīṇāsavaṁ kukkuccavūpasantaṁ;


pli: Annena pānena upaṭṭhahassu,


pli: Khettaṁ hi taṁ puññapekkhassa hotī”ti.


pli: “Atha kassa cāhaṁ, bho gotama, imaṁ pāyasaṁ dammī”ti?


pli: “Na khvāhaṁ taṁ, brāhmaṇa, passāmi sadevake loke samārake sabrahmake sassamaṇabrāhmaṇiyā pajāya sadevamanussāya, yassa so pāyaso bhutto sammā pariṇāmaṁ gaccheyya, aññatra tathāgatassa vā tathāgatasāvakassa vā.


pli: Tena hi tvaṁ, brāhmaṇa, taṁ pāyasaṁ appaharite vā chaḍḍehi appāṇake vā udake opilāpehī”ti.


pli: Atha kho kasibhāradvājo brāhmaṇo taṁ pāyasaṁ appāṇake udake opilāpesi.


pli: Atha kho so pāyaso udake pakkhitto cicciṭāyati ciṭiciṭāyati sandhūpāyati sampadhūpāyati.


pli: Seyyathāpi nāma phālo divasaṁ santatto udake pakkhitto cicciṭāyati ciṭiciṭāyati sandhūpāyati sampadhūpāyati;


pli: evamevaṁ so pāyaso udake pakkhitto cicciṭāyati ciṭiciṭāyati sandhūpāyati sampadhūpāyati.


pli: Atha kho kasibhāradvājo brāhmaṇo saṁviggo lomahaṭṭhajāto yena bhagavā tenupasaṅkami; upasaṅkamitvā bhagavato pādesu sirasā nipatitvā bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya, ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca,


pli: labheyyāhaṁ bhoto gotamassa santike pabbajjaṁ, labheyyaṁ upasampadan”ti.


pli: Alattha kho kasibhāradvājo brāhmaṇo bhagavato santike pabbajjaṁ, alattha upasampadaṁ.


pli: Acirūpasampanno kho panāyasmā bhāradvājo eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā bhāradvājo arahataṁ ahosīti.


pli: Kasibhāradvājasuttaṁ catutthaṁ.


title_pli: Sutta Nipāta 1.5 Cundasutta

pli: Sutta Nipāta 1.5


pli: Cundasutta


pli: “Pucchāmi muniṁ pahūtapaññaṁ,


pli: (iti cundo kammāraputto)


pli: Buddhaṁ dhammassāmiṁ vītataṇhaṁ;


pli: Dvipaduttamaṁ sārathīnaṁ pavaraṁ,


pli: Kati loke samaṇā tadiṅgha brūhi”.


pli: “Caturo samaṇā na pañcamatthi,


pli: (cundāti bhagavā)


pli: Te te āvikaromi sakkhipuṭṭho;


pli: Maggajino maggadesako ca,


pli: Magge jīvati yo ca maggadūsī”.


pli: “Kaṁ maggajinaṁ vadanti buddhā,


pli: Maggakkhāyī kathaṁ atulyo hoti;


pli: Magge jīvati me brūhi puṭṭho,


pli: Atha me āvikarohi maggadūsiṁ”.


pli: “Yo tiṇṇakathaṅkatho visallo,


pli: Nibbānābhirato anānugiddho;


pli: Lokassa sadevakassa netā,


pli: Tādiṁ maggajinaṁ vadanti buddhā.


pli: Paramaṁ paramanti yodha ñatvā,


pli: Akkhāti vibhajate idheva dhammaṁ;


pli: Taṁ kaṅkhachidaṁ muniṁ anejaṁ,


pli: Dutiyaṁ bhikkhunamāhu maggadesiṁ.


pli: Yo dhammapade sudesite,


pli: Magge jīvati saññato satīmā;


pli: Anavajjapadāni sevamāno,


pli: Tatiyaṁ bhikkhunamāhu maggajīviṁ.


pli: Chadanaṁ katvāna subbatānaṁ,


pli: Pakkhandī kuladūsako pagabbho;


pli: Māyāvī asaññato palāpo,


pli: Patirūpena caraṁ sa maggadūsī.


pli: Ete ca paṭivijjhi yo gahaṭṭho,


pli: Sutavā ariyasāvako sapañño;


pli: Sabbe netādisāti ñatvā,


pli: Iti disvā na hāpeti tassa saddhā;


pli: Kathaṁ hi duṭṭhena asampaduṭṭhaṁ,


pli: Suddhaṁ asuddhena samaṁ kareyyā”ti.


pli: Cundasuttaṁ pañcamaṁ.


title_pli: Sutta Nipāta 1.6 Parābhavasutta

pli: Sutta Nipāta 1.6


pli: Parābhavasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho aññatarā devatā abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho sā devatā bhagavantaṁ gāthāya ajjhabhāsi:


pli: “Parābhavantaṁ purisaṁ,


pli: mayaṁ pucchāma gotama;


pli: Bhavantaṁ puṭṭhumāgamma,


pli: kiṁ parābhavato mukhaṁ”.


pli: “Suvijāno bhavaṁ hoti,


pli: suvijāno parābhavo;


pli: Dhammakāmo bhavaṁ hoti,


pli: dhammadessī parābhavo”.


pli: “Iti hetaṁ vijānāma,


pli: paṭhamo so parābhavo;


pli: Dutiyaṁ bhagavā brūhi,


pli: “Asantassa piyā honti,


pli: sante na kurute piyaṁ;


pli: Asataṁ dhammaṁ roceti,


pli: taṁ parābhavato mukhaṁ”.


pli: dutiyo so parābhavo;


pli: Tatiyaṁ bhagavā brūhi,


pli: “Niddāsīlī sabhāsīlī,


pli: anuṭṭhātā ca yo naro;


pli: Alaso kodhapaññāṇo,


pli: tatiyo so parābhavo;


pli: Catutthaṁ bhagavā brūhi,


pli: kiṁ parābhavato mukhaṁ”.


pli: “Yo mātaraṁ pitaraṁ vā,


pli: jiṇṇakaṁ gatayobbanaṁ;


pli: Pahu santo na bharati,


pli: “Iti hetaṁ vijānāma,


pli: catuttho so parābhavo;


pli: Pañcamaṁ bhagavā brūhi,


pli: “Yo brāhmaṇaṁ samaṇaṁ vā,


pli: Aññaṁ vāpi vanibbakaṁ;


pli: Musāvādena vañceti,


pli: Taṁ parābhavato mukhaṁ”.


pli: Pañcamo so parābhavo;


pli: Chaṭṭhamaṁ bhagavā brūhi,


pli: Kiṁ parābhavato mukhaṁ”.


pli: “Pahūtavitto puriso,


pli: Sahirañño sabhojano;


pli: Eko bhuñjati sādūni,


pli: Chaṭṭhamo so parābhavo;


pli: Sattamaṁ bhagavā brūhi,


pli: “Jātitthaddho dhanatthaddho,


pli: Gottatthaddho ca yo naro;


pli: Saññātiṁ atimaññeti,


pli: “Iti hetaṁ vijānāma,


pli: Sattamo so parābhavo;


pli: Aṭṭhamaṁ bhagavā brūhi,


pli: “Itthidhutto surādhutto,


pli: Akkhadhutto ca yo naro;


pli: Laddhaṁ laddhaṁ vināseti,


pli: Taṁ parābhavato mukhaṁ”.


pli: Aṭṭhamo so parābhavo;


pli: Navamaṁ bhagavā brūhi,


pli: Kiṁ parābhavato mukhaṁ”.


pli: “Sehi dārehi asantuṭṭho,


pli: Vesiyāsu padussati;


pli: Dussati paradāresu,


pli: Navamo so parābhavo;


pli: Dasamaṁ bhagavā brūhi,


pli: “Atītayobbano poso,


pli: Āneti timbarutthaniṁ;


pli: Tassā issā na supati,


pli: “Iti hetaṁ vijānāma,


pli: Dasamo so parābhavo;


pli: Ekādasamaṁ bhagavā brūhi,


pli: “Itthiṁ soṇḍiṁ vikiraṇiṁ,


pli: Purisaṁ vāpi tādisaṁ;


pli: Issariyasmiṁ ṭhapeti,


pli: Taṁ parābhavato mukhaṁ”.


pli: Ekādasamo so parābhavo;


pli: Dvādasamaṁ bhagavā brūhi,


pli: Kiṁ parābhavato mukhaṁ”.


pli: “Appabhogo mahātaṇho,


pli: Khattiye jāyate kule;


pli: So ca rajjaṁ patthayati,


pli: Taṁ parābhavato mukhaṁ.


pli: Ete parābhave loke,


pli: Paṇḍito samavekkhiya;


pli: Ariyo dassanasampanno,


pli: Sa lokaṁ bhajate sivan”ti.


pli: Parābhavasuttaṁ chaṭṭhaṁ.


title_pli: Sutta Nipāta 1.7 Vasalasutta

pli: Sutta Nipāta 1.7


pli: Vasalasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho bhagavā pubbaṇhasamayaṁ nivāsetvā pattacīvaramādāya sāvatthiṁ piṇḍāya pāvisi.


pli: Tena kho pana samayena aggikabhāradvājassa brāhmaṇassa nivesane aggi pajjalito hoti āhuti paggahitā.


pli: Atha kho bhagavā sāvatthiyaṁ sapadānaṁ piṇḍāya caramāno yena aggikabhāradvājassa brāhmaṇassa nivesanaṁ tenupasaṅkami.


pli: Addasā kho aggikabhāradvājo brāhmaṇo bhagavantaṁ dūratova āgacchantaṁ.


pli: Disvāna bhagavantaṁ etadavoca:


pli: “tatreva, muṇḍaka;


pli: tatreva, samaṇaka;


pli: tatreva, vasalaka, tiṭṭhāhī”ti.


pli: Evaṁ vutte, bhagavā aggikabhāradvājaṁ brāhmaṇaṁ etadavoca:


pli: “jānāsi pana tvaṁ, brāhmaṇa, vasalaṁ vā vasalakaraṇe vā dhamme”ti?


pli: “Na khvāhaṁ, bho gotama, jānāmi vasalaṁ vā vasalakaraṇe vā dhamme;


pli: sādhu me bhavaṁ gotamo tathā dhammaṁ desetu, yathāhaṁ jāneyyaṁ vasalaṁ vā vasalakaraṇe vā dhamme”ti.


pli: “Tena hi, brāhmaṇa, suṇāhi, sādhukaṁ manasi karohi; bhāsissāmī”ti.


pli: “Evaṁ, bho”ti kho aggikabhāradvājo brāhmaṇo bhagavato paccassosi.


pli: Bhagavā etadavoca:


pli: “Kodhano upanāhī ca,


pli: pāpamakkhī ca yo naro;


pli: Vipannadiṭṭhi māyāvī,


pli: taṁ jaññā vasalo iti.


pli: Ekajaṁ vā dvijaṁ vāpi,


pli: yodha pāṇaṁ vihiṁsati;


pli: Yassa pāṇe dayā natthi,


pli: Yo hanti parirundhati,


pli: gāmāni nigamāni ca;


pli: Niggāhako samaññāto,


pli: Gāme vā yadi vā raññe,


pli: yaṁ paresaṁ mamāyitaṁ;


pli: Theyyā adinnamādeti,


pli: Yo have iṇamādāya,


pli: cujjamāno palāyati;


pli: Na hi te iṇamatthīti,


pli: Yo ve kiñcikkhakamyatā,


pli: panthasmiṁ vajantaṁ janaṁ;


pli: Hantvā kiñcikkhamādeti,


pli: Attahetu parahetu,


pli: dhanahetu ca yo naro;


pli: Sakkhipuṭṭho musā brūti,


pli: taṁ jaññā vasalo iti.


pli: Yo ñātīnaṁ sakhīnaṁ vā,


pli: dāresu paṭidissati;


pli: Sāhasā sampiyena vā,


pli: Yo mātaraṁ pitaraṁ vā,


pli: jiṇṇakaṁ gatayobbanaṁ;


pli: Pahu santo na bharati,


pli: Bhātaraṁ bhaginiṁ sasuṁ;


pli: Hanti roseti vācāya,


pli: Taṁ jaññā vasalo iti.


pli: Yo atthaṁ pucchito santo,


pli: Anatthamanusāsati;


pli: Paṭicchannena manteti,


pli: Yo katvā pāpakaṁ kammaṁ,


pli: Mā maṁ jaññāti icchati;


pli: Yo paṭicchannakammanto,


pli: Yo ve parakulaṁ gantvā,


pli: Bhutvāna sucibhojanaṁ;


pli: Āgataṁ nappaṭipūjeti,


pli: Yo brāhmaṇaṁ samaṇaṁ vā,


pli: Aññaṁ vāpi vanibbakaṁ;


pli: Musāvādena vañceti,


pli: Bhattakāle upaṭṭhite;


pli: Roseti vācā na ca deti,


pli: Asataṁ yodha pabrūti,


pli: Mohena paliguṇṭhito;


pli: Kiñcikkhaṁ nijigīsāno,


pli: Taṁ jaññā vasalo iti.


pli: Yo cattānaṁ samukkaṁse,


pli: Pare ca mavajānāti;


pli: Nihīno sena mānena,


pli: Rosako kadariyo ca,


pli: Pāpiccho maccharī saṭho;


pli: Ahiriko anottappī,


pli: Yo buddhaṁ paribhāsati,


pli: Atha vā tassa sāvakaṁ;


pli: Paribbājaṁ gahaṭṭhaṁ vā,


pli: Yo ve anarahaṁ santo,


pli: Arahaṁ paṭijānāti;


pli: Coro sabrahmake loke,


pli: Eso kho vasalādhamo;


pli: Ete kho vasalā vuttā,


pli: Mayā yete pakāsitā.


pli: Na jaccā vasalo hoti,


pli: Na jaccā hoti brāhmaṇo;


pli: Kammunā vasalo hoti,


pli: Kammunā hoti brāhmaṇo.


pli: Tadamināpi jānātha,


pli: Yathāmedaṁ nidassanaṁ;


pli: Caṇḍālaputto sopāko,


pli: Mātaṅgo iti vissuto.


pli: So yasaṁ paramaṁ patto,


pli: Mātaṅgo yaṁ sudullabhaṁ;


pli: Āgacchuṁ tassupaṭṭhānaṁ,


pli: Khattiyā brāhmaṇā bahū.


pli: Devayānaṁ abhiruyha,


pli: Virajaṁ so mahāpathaṁ;


pli: Kāmarāgaṁ virājetvā,


pli: Brahmalokūpago ahu;


pli: Na naṁ jāti nivāresi,


pli: Brahmalokūpapattiyā.


pli: Ajjhāyakakule jātā,


pli: Brāhmaṇā mantabandhavā;


pli: Te ca pāpesu kammesu,


pli: Abhiṇhamupadissare.


pli: Diṭṭheva dhamme gārayhā,


pli: Samparāye ca duggati;


pli: Na ne jāti nivāreti,


pli: Duggatyā garahāya vā.


pli: Na jaccā vasalo hoti,


pli: Na jaccā hoti brāhmaṇo;


pli: Kammunā vasalo hoti,


pli: Kammunā hoti brāhmaṇo”ti.


pli: Evaṁ vutte, aggikabhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Vasalasuttaṁ sattamaṁ.


title_pli: Sutta Nipāta 1.8 Mettasutta

pli: Sutta Nipāta 1.8

tha: สุตตนิบาต 1.8


pli: Mettasutta

tha: พระสูตรว่าด้วยเมตตา


pli: “Karaṇīyamatthakusalena,

tha: ผู้ชำนาญในความหมายของคำสอน


pli: Yanta santaṁ padaṁ abhisamecca;

tha: ควรทำสิ่งต่อไปนี้เพื่อเข้าถึงซึ่งความสงบ


pli: Sakko ujū ca suhujū ca,

tha: มีความรู้ความสามารถ มีความซื่อตรง ซื่อตรงยิ่ง


pli: Sūvaco cassa mudu anatimānī.

tha: อ่อนน้อมพร้อมรับฟัง อ่อนโยนนุ่มนวล ไม่ทะนงเย่อหยิ่ง


pli: Santussako ca subharo ca,

tha: รู้จักพอเพียง ไม่เป็นภาระหนักแก่ใคร


pli: Appakicco ca sallahukavutti;

tha: ไม่วุ่นวายด้วยธุระมากมาย ใช้ชีวิตเรียบง่าย


pli: Santindriyo ca nipako ca,

tha: สงบเยือกเย็น ใช้เชาวน์ปัญญา


pli: Appagabbho kulesvananugiddho.

tha: มีมารยาท ไม่ประจบญาติโยม


pli: Na ca khuddamācare kiñci,

tha: และไม่ทำอะไรแม้แต่เพียงนิดเดียว


pli: Yena viññū pare upavadeyyuṁ;

tha: ในสิ่งที่คนอื่นจะใช้เหตุผลมาตำหนิได้


pli: Sukhino va khemino hontu,

tha: ขอสัตว์ทั้งปวงจงมีสุข ปลอดภัยปราศจากภยันตราย


pli: Sabbasattā bhavantu sukhitattā.

tha: ขอสัตว์ทั้งปวงจงมีความสุขใจกันทั่วหน้า


pli: Ye keci pāṇabhūtatthi,

tha: ไม่ว่าสัตว์มีชีวิตใด ๆ ก็ตาม


pli: Tasā vā thāvarā vanavasesā;

tha: ไม่ว่าจะบอบบางหรือแข็งแกร่ง


pli: Dīghā vā ye va mahantā,

tha: ไม่ยกเว้นชีวิตใด ไม่ว่าตัวยาวหรือตัวใหญ่


pli: Majjhimā rassakā aṇukathūlā.

tha: ตัวขนาดกลาง ตัวเล็ก ตัวจิ๋ว หรือตัวกลม


pli: Diṭṭhā vā ye va adiṭṭhā,

tha: ไม่ว่าจะมองเห็นได้ หรือมองเห็นไม่ได้


pli: Ye va dūre vasanti avidūre;

tha: ไม่ว่าจะอยู่ใกล้หรือไกล


pli: Bhūtā va sambhavesī va,

tha: ไม่ว่าเป็นสัตว์ซึ่งเกิดแล้ว หรือสัตว์ซึ่งกำลังแสวงหาที่เกิด


tha: ขอสัตว์ทั้งปวงมีความสุขใจกันโดยทั่วหน้า


pli: Na paro paraṁ nikubbetha,

tha: ขออย่าให้ใครคดโกงหลอกลวงใคร


pli: Nātimaññetha katthaci na kañci;

tha: ขออย่าให้ใครดูถูกเหยียดหยามใคร


pli: Byārosanā paṭighasañña,

tha: แม้จะถูกยั่วยุหรือถูกกระทำอย่างไม่ยุติธรรม


pli: Nāññamaññassa dukkhamiccheyya.

tha: ก็ขออย่าประสงค์ร้ายต่อกัน


pli: Mātā yathā niyaṁ puttam

tha: เปรียบเสมือนกับแม่ที่จะปกป้องลูกแม้ด้วยชีวิตตนเอง


pli: Āyusā ekaputtamanurakkhe;

tha: ลูกของแม่  ลูกคนเดียวของแม่


pli: Evampi sabbabhūtesu,

tha: ความรู้สึกที่เราควรมีต่อสรรพสัตว์ก็เช่นกัน


pli: Mānasaṁ bhāvaye aparimāṇaṁ.

tha: ขอให้เปิดหัวใจที่ไร้ขอบเขต


pli: Mettañca sabbalokasmi,

tha: เปี่ยมด้วยรักและเมตตาต่อทุกชีวิตทั่วโลก


pli: Mānasaṁ bhāvaye aparimāṇaṁ;

tha: เปิดหัวใจที่ไร้ขอบเขต


pli: Uddhaṁ adho ca tiriyañca,

tha: ไปสู่เบื้องบน เบื้องล่าง และรอบด้าน


pli: Asambādhaṁ averamasapattaṁ.

tha: อย่างไม่มีข้อจำกัด และปราศจากความอาฆาตมาดร้าย


pli: Tiṭṭhaṁ caraṁ nisinno va,

tha: ไม่ว่าจะยืน จะเดิน จะนั่ง


pli: Sayāno yāvatāssa vitamiddho;

tha: หรือจะนอน  หากยังตื่นอยู่


pli: Etaṁ satiṁ adhiṭṭheyya,

tha: ขอให้ระลึกถึงสิ่งที่กล่าวข้างต้นไว้ในจิตเสมอ


pli: Brahmametaṁ vihāramidhamāhu.

tha: เพราะนี่คือการเจริญภาวนาที่ประเสริฐในชีวิตนี้


pli: Diṭṭhiñca anupaggamma,

tha: เมื่อหลีกเลี่ยงแนวคิดที่เป็นโทษ


pli: Sīlavā dassanena sampanno;

tha: อีกทั้งมีความประพฤติดีงาม เจริญด้วยปัญญาอันเห็นแจ้ง


pli: Kāmesu vinaya gedhaṁ,

tha: และสละความลุ่มหลงในสิ่งน่าปรารถนาทางรูป รส กลิ่น เสียง สัมผัส ได้แล้ว


pli: Na hi jātuggabbhaseyya punaretī”ti.

tha: ท่านทั้งหลายนั้นก็จะไม่มีวันกลับมาเกิดในครรภ์มารดาอีก


pli: Mettasuttaṁ aṭṭhamaṁ.

tha: เมตตสูตร ลำดับที่ 8


title_pli: Sutta Nipāta 1.9 Hemavatasutta

pli: Sutta Nipāta 1.9


pli: Hemavatasutta


pli: “Ajja pannaraso uposatho,


pli: (iti sātāgiro yakkho)


pli: Dibbā ratti upaṭṭhitā;


pli: Anomanāmaṁ satthāraṁ,


pli: Handa passāma gotamaṁ”.


pli: “Kacci mano supaṇihito,


pli: (iti hemavato yakkho)


pli: Sabbabhūtesu tādino;


pli: Kacci iṭṭhe aniṭṭhe ca,


pli: Saṅkappassa vasīkatā”.


pli: “Mano cassa supaṇihito,


pli: Atho iṭṭhe aniṭṭhe ca,


pli: “Kacci adinnaṁ nādiyati,


pli: Kacci pāṇesu saññato;


pli: Kacci ārā pamādamhā,


pli: Kacci jhānaṁ na riñcati”.


pli: “Na so adinnaṁ ādiyati,


pli: Atho pāṇesu saññato;


pli: Atho ārā pamādamhā,


pli: Buddho jhānaṁ na riñcati”.


pli: “Kacci musā na bhaṇati,


pli: Kacci na khīṇabyappatho;


pli: Kacci vebhūtiyaṁ nāha,


pli: Kacci samphaṁ na bhāsati”.


pli: “Musā ca so na bhaṇati,


pli: (iti sātāgiro yakkho)


pli: Atho na khīṇabyappatho;


pli: Atho vebhūtiyaṁ nāha,


pli: Mantā atthañca bhāsati”.


pli: “Kacci na rajjati kāmesu,


pli: (iti hemavato yakkho)


pli: Kacci cittaṁ anāvilaṁ;


pli: Kacci mohaṁ atikkanto,


pli: Kacci dhammesu cakkhumā”.


pli: “Na so rajjati kāmesu,


pli: Atho cittaṁ anāvilaṁ;


pli: Sabbamohaṁ atikkanto,


pli: Buddho dhammesu cakkhumā”.


pli: “Kacci vijjāya sampanno,


pli: Kacci saṁsuddhacāraṇo;


pli: Kaccissa āsavā khīṇā,


pli: Kacci natthi punabbhavo”.


pli: “Vijjāya ceva sampanno,


pli: (iti sātāgiro yakkho)


pli: Atho saṁsuddhacāraṇo;


pli: Sabbassa āsavā khīṇā,


pli: Natthi tassa punabbhavo”.


pli: “Sampannaṁ munino cittaṁ,


pli: Kammunā byappathena ca;


pli: Vijjācaraṇasampannaṁ,


pli: Dhammato naṁ pasaṁsati”.


pli: Dhammato anumodasi.


pli: Sampannaṁ munino cittaṁ,


pli: Handa passāma gotamaṁ”.


pli: “Eṇijaṅghaṁ kisaṁ vīraṁ,


pli: Appāhāraṁ alolupaṁ;


pli: Muniṁ vanasmiṁ jhāyantaṁ,


pli: Ehi passāma gotamaṁ.


pli: Sīhaṁvekacaraṁ nāgaṁ,


pli: Kāmesu anapekkhinaṁ;


pli: Upasaṅkamma pucchāma,


pli: Maccupāsappamocanaṁ.


pli: Akkhātāraṁ pavattāraṁ,


pli: Sabbadhammāna pāraguṁ;


pli: Buddhaṁ verabhayātītaṁ,


pli: Mayaṁ pucchāma gotamaṁ”.


pli: “Kismiṁ loko samuppanno,


pli: (iti hemavato yakkho)


pli: Kismiṁ kubbati santhavaṁ;


pli: Kissa loko upādāya,


pli: Kismiṁ loko vihaññati”.


pli: “Chasu loko samuppanno,


pli: (hemavatāti bhagavā)


pli: Chasu kubbati santhavaṁ;


pli: Channameva upādāya,


pli: Chasu loko vihaññati”.


pli: “Katamaṁ taṁ upādānaṁ,


pli: Yattha loko vihaññati;


pli: Niyyānaṁ pucchito brūhi,


pli: Kathaṁ dukkhā pamuccati”.


pli: “Pañca kāmaguṇā loke,


pli: Manochaṭṭhā paveditā;


pli: Ettha chandaṁ virājetvā,


pli: Evaṁ dukkhā pamuccati.


pli: Etaṁ lokassa niyyānaṁ,


pli: Akkhātaṁ vo yathātathaṁ;


pli: Etaṁ vo ahamakkhāmi,


pli: Evaṁ dukkhā pamuccati”.


pli: “Ko sūdha tarati oghaṁ,


pli: Kodha tarati aṇṇavaṁ;


pli: Appatiṭṭhe anālambe,


pli: Ko gambhīre na sīdati”.


pli: “Sabbadā sīlasampanno,


pli: Paññavā susamāhito;


pli: Ajjhattacintī satimā,


pli: Oghaṁ tarati duttaraṁ.


pli: Virato kāmasaññāya,


pli: Sabbasaṁyojanātigo;


pli: Nandībhavaparikkhīṇo,


pli: So gambhīre na sīdati”.


pli: “Gambhīrapaññaṁ nipuṇatthadassiṁ,


pli: Akiñcanaṁ kāmabhave asattaṁ;


pli: Taṁ passatha sabbadhi vippamuttaṁ,


pli: Dibbe pathe kamamānaṁ mahesiṁ.


pli: Anomanāmaṁ nipuṇatthadassiṁ,


pli: Paññādadaṁ kāmālaye asattaṁ;


pli: Taṁ passatha sabbaviduṁ sumedhaṁ,


pli: Ariye pathe kamamānaṁ mahesiṁ.


pli: Sudiṭṭhaṁ vata no ajja,


pli: Suppabhātaṁ suhuṭṭhitaṁ;


pli: Yaṁ addasāma sambuddhaṁ,


pli: Oghatiṇṇamanāsavaṁ.